Luka Asɛmpa 19:1-48\nYesu kɔsraa Sakeo (1-10)\nMmɛnnaa du ho mfatoho no (11-27)\nYesu de nkonimdi kowuraa Yerusalem (28-40)\nYesu suu Yerusalem (41-44)\nYesu tew asɔrefi no ho (45-48)\n19 Na Yesu kɔɔ Yeriko, na na ɔnam kurow no mu. 2 Ná ɔbarima bi wɔ hɔ a ne din de Sakeo. Ná ɔyɛ wɔn a wogyigye tow no mpanyimfo no baako, na na ɔyɛ osikani. 3 Ná ɔpɛ sɛ ohu Yesu, nanso nnipadɔm no nti, na ontumi, efisɛ na ɔyɛ onipa tiatiaa. 4 Enti otuu mmirika dii wɔn anim kɔforoo sikamɔɔ dua* sɛnea ɛbɛyɛ a obehu Yesu, efisɛ na Yesu rebetwam afa saa kwan no so. 5 Bere a Yesu duu hɔ no, ɔmaa n’ani so hwɛɛ soro, na ɔka kyerɛɛ no sɛ: “Sakeo, yɛ ntɛm si fam, efisɛ wo fi na ɛsɛ sɛ metena nnɛ.” 6 Ɛno nti, ɔyɛɛ ntɛm sii fam, na ɔde anigye gyee no kɔɔ ne fi sɛ ne hɔho. 7 Na bere a nkurɔfo no hui no, wɔn nyinaa kasakasae sɛ: “Ɔbarima debɔneyɛfo yi na wakɔsoɛ ne fi.”+ 8 Na Sakeo sɔre gyinaa hɔ, na ɔka kyerɛɛ Awurade sɛ: “Awurade, hwɛ! mede m’ahode fã bɛma ahiafo, na biribiara a masisi nkurɔfo agye no,* mɛbɔ ho mpɛn anan ama wɔn.”+ 9 Ɛnna Yesu ka kyerɛɛ no sɛ: “Ɛnnɛ, nkwagye aba fie ha, efisɛ ɔno nso yɛ Abraham ba. 10 Na onipa Ba no bae sɛ ɔrebɛhwehwɛ wɔn a wɔayera, na wagye wɔn.”+ 11 Bere a wɔretie eyinom no, ɔsan maa mfatoho bi, efisɛ na wabɛn Yerusalem, na na wɔn adwene yɛ wɔn sɛ, odu hɔ pɛ, Onyankopɔn Ahenni no bɛba.+ 12 Enti ɔkae sɛ: “Ɔdehye bi tuu kwan kɔɔ asaase bi so wɔ akyirikyiri+ sɛ ɔrekɔpɛ tumi a ɔde bedi hene* na wasan aba. 13 Na ɔfrɛɛ ne nkoa du maa wɔn mmɛnnaa* du ka kyerɛɛ wɔn sɛ, ‘Momfa nyɛ adwuma nkosi sɛ mɛba.’+ 14 Nanso na ne manfo tan no, na wɔsomaa nnipa kɔka kyerɛɛ no sɛ, ‘Yɛmpɛ sɛ saa ɔbarima yi di yɛn so hene.’ 15 “Bere a onyaa tumi a ɔde bedi hene no,* ɔsan bae, na ɔfrɛɛ nkoa a ɔmaa wɔn sika* no sɛ wɔmmɛkyerɛ nea wɔde ayɛ adwuma anya.+ 16 Enti nea odi kan no bae, na ɔbɛkae sɛ: ‘Owura, manya mmɛnnaa du aka bɛnnaa baako a wode maa me no ho.’+ 17 Ɛnna ɔka kyerɛɛ no sɛ, ‘Mo, akoa pa! Esiane sɛ woadi ade ketewaa mu nokware nti, di nkurow du so tumi.’+ 18 Afei nea ɔto so abien no bɛkae sɛ, ‘Owura, manya mmɛnnaa anum aka bɛnnaa baako a wode maa me no ho.’+ 19 Ɔka kyerɛɛ oyi nso sɛ, ‘Wo nso, di nkurow anum so.’ 20 Na ɔfoforo bɛkae sɛ, ‘Owura, wo bɛnnaa a mede siee ntama mu no ni. 21 Nea ɛte ne sɛ, ná misuro wo, efisɛ woyɛ onipa a w’asɛm yɛ den; wofa nea womfa nsiei, na wutwa nea wungui.’+ 22 Ɛnna ɔka kyerɛɛ no sɛ, ‘Akoa bɔne, w’ankasa w’anom asɛm so na mibu wo atɛn. Sɛ́ wunim sɛ meyɛ onipa a m’asɛm yɛ den, mefa nea memfa nsiei, na mitwa nea mingui?+ 23 Ɛnde adɛn nti na woamfa me sika* no ankɔto sikakorabea? Anka meba a, megye na magye nsiho aka ho.’ 24 “Enti ɔka kyerɛɛ wɔn a wogyinagyina hɔ no sɛ, ‘Munnye bɛnnaa no mfi ne nsam, na momfa mma nea ɔwɔ mmɛnnaa du no.’+ 25 Na wɔka kyerɛɛ no sɛ, ‘Owura, ɔwɔ mmɛnnaa du!’— 26 ‘Mereka akyerɛ mo sɛ, obiara a ɔwɔ bi no, wɔbɛma no bi aka ho, na nea onni bi no, nea ɔwɔ mpo, wobegye afi ne nsam.+ 27 Bio nso, momfa m’atamfo yi a na wɔmpɛ sɛ midi wɔn so hene no mmra ha, na mummekunkum wɔn wɔ m’anim.’” 28 Bere a ɔkaa eyinom wiei no, osiim a na ɔreforo akɔ Yerusalem. 29 Na bere a ɔbɛn Betfage ne Betania a ɛwɔ bepɔw a wɔfrɛ no Ngodua Bepɔw*+ no so no, ɔsomaa n’asuafo no mu baanu.+ 30 Na ɔka kyerɛɛ wɔn sɛ: “Monkɔ akuraa a mo ani tua yi ase, na mudu hɔ a, mubehu afurum ba bi a wɔamantam no a onipa biara ntenaa no so da. Monsan no, na momfa no mmra ha. 31 Na sɛ obi bisa mo sɛ, ‘Adɛn nti na moresan no?’ a, monka sɛ, ‘Awurade hia no.’” 32 Enti wɔn a ɔsomaa wɔn no kɔe, na wokohuu nea ɔka kyerɛɛ wɔn no pɛpɛɛpɛ.+ 33 Na bere a wɔresan afurum ba no, ne wuranom bisaa wɔn sɛ: “Adɛn nti na moresan afurum ba no?” 34 Ɛnna wɔkae sɛ: “Awurade hia no.” 35 Na wɔde afurum ba no kɔmaa Yesu, na wɔtotow wɔn ntaade nguguso guu no so, na Yesu tenaa no so.+ 36 Bere a Yesu rekɔ no, wɔde wɔn ntaade nguguso sesɛw ɔkwan no mu.+ 37 Bere a ɔbɛn ɔkwan a esian fi Ngodua Bepɔw no so pɛ, asuafo bebrebe no nyinaa fii ase dii ahurusi, na esiane anwonwade* a na wɔahu no nyinaa nti, wɔde nne kɛse yii Onyankopɔn ayɛ. 38 Wɔkae sɛ: “Nhyira ne nea ɔreba sɛ Ɔhene wɔ Yehowa* din mu! Asomdwoe wɔ soro, na anuonyam wɔ ɔsorosoro noho!”+ 39 Nanso, Farisifo bi a wɔwɔ nnipadɔm no mu ka kyerɛɛ no sɛ: “Ɔkyerɛkyerɛfo, ka w’asuafo no anim.”+ 40 Na ɔka kyerɛɛ wɔn sɛ: “Mereka akyerɛ mo sɛ, sɛ eyinom mua wɔn ano mpo a, abo bɛteɛm.” 41 Na bere a ɔbɛn Yerusalem no, ɔhwɛɛ kurow no, na osuu kurow no.+ 42 Ɛnna ɔkae sɛ: “Wo, sɛ ɛnnɛ, anka wunim nea ɛbɛma woanya asomdwoe a! Nanso seesei de, wɔde asie wo.+ 43 Efisɛ bere bi bɛba a w’atamfo de nnua a ano yɛ mfeamfeaa betwa wo ho ahyia te sɛ ɔfasu, na wɔbɛka wo ahyem, na wobefi afã nyinaa abɛtow ahyɛ wo so.+ 44 Na wɔde wo ne wo mma a wɔwɔ wo mu bɛhwehwe fam,+ na wɔrennyaw ɔbo a ɛda ɔbo so wɔ wo mu,+ efisɛ bere a wɔbɛhwɛɛ wo no, woanhu.” 45 Afei ɔkɔɔ asɔrefi hɔ, na ofii ase pam wɔn a wɔretɔn nneɛma no,+ 46 na ɔka kyerɛɛ wɔn sɛ: “Wɔakyerɛw sɛ, ‘Wɔbɛfrɛ me fi mpaebɔ fi,’+ nanso mo de, mode ayɛ baabi a akorɔmfo werɛmfo tetɛw.”+ 47 Ɔkɔɔ so kyerɛkyerɛe da biara wɔ asɔrefi hɔ. Nanso, na asɔfo mpanyin ne akyerɛwfo no ne nnipa no mu atitiriw no pɛ sɛ wokum no;+ 48 nso wɔannya kwan biara a wɔbɛfa so ayɛ saa, efisɛ nnipa no nyinaa de wɔn ho bataa ne ho tiee no.+\n^ Anaa “ankye dua.”\n^ Anaa “biribiara a mede nkontompo agye afi nkurɔfo hɔ no.”\n^ Anaa “ɔrekɔpɛ ahenni.”\n^ Greek bɛnnaa baako mu duru yɛ gram 340, na ɛne drakma 100 yɛ pɛ. Hwɛ Nkh. B14.\n^ Anaa “ahenni no.”\n^ Nt., “me dwetɛ.”


2 Beresosɛm 14 AKCB - Matteus 14 LB\nAsa Ahenni Mfiase\n1Abia wu ma wosiee no wɔ Dawid kurom. Ne babarima Asa na odii nʼade sɛ ɔhene. Asomdwoe baa asase no so mfe du. 2Asa yɛɛ nea ɛsɔ Awurade, ne Nyankopɔn no, ani. 3Otutuu abosonsomfo afɔremuka ne wɔn abosonnan nyinaa gui. Odwiriw wɔn afadum, twitwaa Asera nnua nyinaa. 4Ɔhyɛɛ ɔmanfo a wɔwɔ Yuda se, wɔnhwehwɛ Awurade, wɔn agyanom Nyankopɔn no, na wonni ne mmara ne nʼahyɛde nyinaa so. 5Asa san bubuu abosonnan ne nnuhuam afɔremuka fii Yuda nkurow nyinaa mu. Ɛno nti, wonyaa asomdwoe wɔ Asa ahenni mu. 6Saa asomdwoe mfe no mu no, otumi siesiee bammɔ nkuropɔn a ɛwɔ Yudaman mu nyinaa. Obiara anyɛ nʼadwene sɛ ɔbɛko atia no saa bere yi, efisɛ na Awurade rema no ahomegye wɔ nʼatamfo nsam.\n7Asa ka kyerɛɛ Yudafo se, “Momma yɛnkyekye nkurow, na yentwa afasu mfa ho mfa mmɔ ho ban. Yɛbɛyɛ abantenten, asisi apon, ayɛ nnadeban nso. Asase no yɛ yɛn dea, efisɛ yɛsrɛɛ Awurade yɛn Nyankopɔn, na wama yɛn ahomegye wɔ yɛn atamfo nsam.” Enti wɔkɔɔ so yɛɛ saa nnwuma yi de baa awiei.\n8Na ɔhene Asa wɔ akofo mpem ahaasa a wofi Yuda abusuakuw mu a wɔwɔ nkatabo ne mpeaw akɛse. Afei, na ɔwɔ akofo mpem ahannu aduɔwɔtwe a wofi Benyamin abusua mu a wokurakura nkatabo ne agyan nketewa. Na akofo akokodurufo wɔ saa asraafodɔm abien yi mu.\n9Bere bi, Etiopiani bi a wɔfrɛ no Serah de asraafodɔm ɔpepem baako ne nteaseɛnam ahaasa, kɔtow hyɛɛ Yuda so. Wɔkɔ koduu Maresa kuropɔn mu. 10Asa nso boaa nʼakofo ano ne wɔn kɔkoo wɔ Sefata bon mu a ɛbɛn Maresa.\n11Asa teɛɛ mu, frɛɛ Awurade ne Nyankopɔn se, “Awurade, wo nko ara na wubetumi aboa nea ɔyɛ mmerɛw na watumi ako atia ɔhoɔdenfo! Boa yɛn, Awurade, yɛn Nyankopɔn, efisɛ wo nko ara ne yɛn anidaso. Wo din mu na yɛrehyia dɔm kɛse yi. Awurade, woyɛ yɛn Nyankopɔn, na mma kwan mma nnipa teta nsɔre ntia wo!”\n12Na Awurade dii Etiopiafo no so nkonim wɔ Asa ne Yuda asraafodɔm no anim, na atamfo no guanee. 13Asa ne nʼakofo no taa wɔn ara kosii Gerar, maa Etiopiafo no bebree totɔe a wɔantumi ammoa wɔn ho ano. Awurade ne nʼakofo dwerɛw wɔn, na Yuda asraafo no nyaa asade bebree kɔe. 14Bere a wɔwɔ Gerar no, wɔtow hyɛɛ nkurow a ɛwɔ beae hɔ nyinaa so, na Awurade ho huboa tɔɔ nnipa a wɔwɔ hɔ no so. Awiei no, wonyaa asade bebree wɔ saa nkurow no so nso. 15Wɔsan tow hyɛɛ mmoahwɛfo atenae, kyekyeree nguan ne yoma, ansa na wɔresan akɔ Yerusalem.\nAKCB : 2 Beresosɛm 14


Yɛde Nokwaredi Gyina Onyankopɔn Nniso Nkutoo Akyi | Onyankopɔn Ahenni\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Batak (Karo) Batak (Toba) Bicol Bislama Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Cinyanja Croatian Czech Dangme Danish Drehu Dutch Efik English Estonian Ewe Fijian Finnish Fon French Ga Georgian German Greek Guarani Gun Haitian Creole Hausa Hebrew Herero Hiligaynon Hindi Hungarian Icelandic Igbo Iloko Indonesian Isoko Italian Japanese Javanese Kazakh Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kwangali Kwanyama Latvian Lingala Lithuanian Lunda Luvale Macedonian Macua Malagasy Malay Malayalam Maltese Mauritian Creole Maya Moore Myanmar Ndebele Ndebele (Zimbabwe) Ndonga Nepali Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sena Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tiv Totonac Tshiluba Tshwa Tsonga Tswana Turkish Turkmen Tuvaluan Twi Tzotzil Ukrainian Umbundu Venda Vietnamese Wallisian Waray-Waray Wolaita Xhosa Yoruba Zapotec (Isthmus) Zulu\nOnyankopɔn nkurɔfo di Ahenni no nokware, enti wɔnyɛ wiase no fã\n1, 2. (a) Nnyinasosɛm bɛn na Yesu akyidifo no adi akyi de abesi yɛn bere yi so? (b) Dɛn na atamfo ayɛ sɛ wɔde bedi yɛn so nkonim, na dɛn na afi mu aba?\nNÁ Yesu gyina Pilato a ɔyɛ aban temmufo a ɔwɔ tumi sen biara wɔ Yuda man no mu no anim, na ɔkaa nnyinasosɛm bi a N’akyidifo anokwafo adi akyi de abesi nnɛ no ho asɛm. Ɔkae sɛ: “M’ahenni mfi wiase. Sɛ m’ahenni fi wiase a, anka m’asomfo bɛko na wɔamfa me amma Yudafo no. Nanso sɛnea ɛte no, m’ahenni mfi ha.” ( Yoh. 18:36) Ɛwom sɛ Pilato ma wokum Yesu de, nanso nkonim a odii wɔ Yesu so no ankyɛ. Wonyanee Yesu. Ahemfo a na wɔwɔ Roma Ahemman a ɛwɔ tumi no mu no tuu wɔn ani sii Kristo akyidifo no so, nanso nea wɔyɛe nyinaa ankosi hwee. Saa bere no, Kristofo no trɛw Ahenni no ho asɛmpa no mu kɔɔ wiase nyinaa.—Kol. 1:23.\n2 Bere a wɔde Ahenni no sii hɔ wɔ afe 1914 mu no, asraafo a wɔwɔ tumi sen biara wɔ abakɔsɛm mu no mu binom de sii wɔn ani so sɛ wɔbɛtɔre Onyankopɔn nkurɔfo ase. Nanso, wɔn mu biara antumi anni yɛn so nkonim. Aban ne amanyɔkuw pii de sii wɔn ani so sɛ wɔbɛhyɛ yɛn ma yɛagyina wɔn afã wɔ wɔn akodi mu. Nanso, wɔantumi amma mpaapaemu amma yɛn mu. Ɛnnɛ, ɛkame ayɛ sɛ, yehu Ahenni no manfo wɔ ɔman biara a ɛwɔ asase yi so mu. Ɛwom sɛ yɛnte faako de, nanso yɛyɛ anuanom a yɛwɔ wiase nyinaa a biakoyɛ wɔ yɛn mu ankasa, na yɛmfa yɛn ho nhyehyɛ wiase no amanyɔsɛm biara mu. Biakoyɛ a ɛwɔ yɛn mu no yɛ adanse a edi mũ a ɛkyerɛ sɛ Onyankopɔn Ahenni redi tumi, na Ɔhene Yesu Kristo gu so rekyerɛ ne manfo kwan, ɔretew wɔn ho, na ɔrebɔ wɔn ho ban. Momma yensusuw ɔkwan a wafa so ayɛ saa no ho, na yɛnhwɛ nkonim a ɛhyɛ gyidi den a wama yɛadi wɔ asɛnnibea no bi, bere a yɛrebɔ mmɔden sɛ yɛrenyɛ “wiase no fã” no.—Yoh. 17:14.\nAsɛnkɛse Bi a Ɛsɔree\n3, 4. (a) Bere a wɔwoo Ahenni no, nsɛm bɛn na esisii? (b) So bere nyinaa na na Onyankopɔn nkurɔfo te ɔfã biara a yennyina no ase? Kyerɛkyerɛ mu.\n3 Bere a wɔwoo Ahenni no, ɔko baa soro, na afei wɔtow Satan baa asase so. (Monkenkan Adiyisɛm 12:7-10, 12.) Ɔko bi nso kɔɔ so wɔ asase so a ɛsɔɔ Onyankopɔn nkurɔfo gyidi hwɛe. Sɛnea Yesu anyɛ wiase no fã no, na wɔn nso asi wɔn bo sɛ wɔrenyɛ wiase no fã. Nanso, mfiase no, na wonnim nea wɔyɛ a ɛbɛkyerɛ ankasa sɛ wɔatwe wɔn ho afi amanyɔsɛm ho koraa.\n4 Sɛ nhwɛso no, Millennial Dawn nhoma * no Po VI a wontintim no afe 1904 no hyɛɛ Kristofo nkuran sɛ wɔntwe wɔn ho mfi akodi ho. Nanso, ɛkae sɛ sɛ wɔhyɛ Kristoni bi de no kɔ sraadi a, ɛsɛ sɛ ɔbɔ mmɔden sɛ ɔbɛyɛ nnwuma bi a ɛmfa akodi ho. Sɛ wannya adwuma bi a ɛte saa na sɛ wɔde no kɔ akono a, ɛsɛ sɛ ɔhwɛ sɛ ɔrenni awu. Bere a Herbert Senior a ɔbɔɔ asu afe 1905 wɔ Britain no reka nea ɛkɔɔ so saa bere no ho asɛm no, ɔkae sɛ: “Ná anuanom nhu nea wɔnyɛ, na na wonnya akwankyerɛ biara a emu da hɔ a ɛkyerɛ sɛ wobetumi akɔ sraadi na ebia adwuma biara a ɛboa akodi na wɔrentumi nyɛ.”\n5. Ɔkwan bɛn so na Ɔwɛn-Aban a ɛbae wɔ September 1, 1915 no ma yefii ase nyaa ɔfã biara a yennyina no ho ntease a edi mũ?\n5 Nanso, Ɔwɛn-Aban a ɛbae September 1, 1915 no fii ase kyerɛkyerɛɛ asɛm yi mu ma yenyaa ɛho ntease a edi mũ. Ɛkaa nyansahyɛ ahorow a wɔde mae wɔ Studies in the Scriptures nhoma no mu ho asɛm sɛ: “Sɛ yɛyɛ saa a, so ɛrenkyerɛ sɛ yɛagyae yɛn mũdi mu anaa?” Na wɔka kyerɛ Kristoni bi sɛ sɛ wanhyɛ asraafo atade na wankɔ sraadi a wɔbɛbɔ no tuo nso ɛ? Nsɛmma nhoma no kae sɛ: “Sɛ obi si ne bo sɛ obedi Asomdwoe Hene no ahyɛde so na ɛno nti wɔtow no tuo kum no a, mfaso wɔ so koraa sen sɛ ɔbɛyɛ ne ho sɛ nea ɔreyɛ adwuma ama wiase ahemfo no a ɛno bɛkyerɛ sɛ wapo yɛn Soro Hene no nkyerɛkyerɛ na ne nyinaa akyi no, wɔatow no tuo akum no. Sɛ wɔka sɛ yenyi owu abien yi mu biako a, yebeyi nea edi kan no—eye sɛ yebedi nokware ama yɛn Soro Hene no na wɔakum yɛn.” Asɛm a emu yɛ duru yi a nsɛmma nhoma no kae nyinaa akyi no, ɛde baa awiei sɛ: “Yɛnhyɛ obiara sɛ ɔnyɛ nea yɛreka yi. Nyansahyɛ kɛkɛ na yɛde rema.”\n6. Dɛn na woasua afi Onua Herbert Senior asɛm no mu?\n6 Anuanom binom tee ase sɛ ɛnyɛ papa sɛ wɔbɛkɔ sraadi, na wosii gyinae sɛ wɔrenkɔ. Herbert Senior a yɛafa n’asɛm aka dedaw no kae sɛ: “Me fam de, mihui sɛ atuo mmoba a mɛboa ma wɔayi afi po so hyɛn mu [adwuma a ɛmfa akodi ho] ne atuo mmoba a mede begu atuo mu ma wɔatow no yɛ ade koro.” (Luka 16:10) Esiane sɛ Onua Senior ahonim amma wankɔ sraadi nti wɔde no too afiase. Wɔde ɔno ne anuanom 4 ne ɔsom afoforo mufo a wɔn nso wɔn ahonim nti wɔankɔ sraadi no guu afiase. Ná wɔn nyinaa dodow si 16. Wodii mmere a wɔde maa wɔn no mu bi wɔ Richmond afiase wɔ Britain, na akyiri yi, wɔbɛfrɛɛ saa nneduafo yi Richmond 16. Bere bi, atumfoɔ no faa sum ase de Herbert ne nneduafo a na wɔka ne ho no bi faa po so hyɛn kɔɔ akono wɔ France. Bere a woduu hɔ no wobuu wɔn kumfɔ sɛ wɔmmɔ wɔn tuo. Wɔtoo ɔne afoforo bi santen sɛ wɔbɛbɔ wɔn tuo, nanso wɔannya ankum wɔn. Mmom no, wɔde wɔn guu afiase mfe du.\n“Mebɛtee ase sɛ, wɔ ɔko bere mu mpo no, ɛsɛ sɛ Onyankopɔn nkurɔfo ne onipa biara tena asomdwoe mu.”—Simon Kraker (Hwɛ nkyekyɛm 7)\n7. Bere a Wiase Ko II no fii ase no, na dɛn na Onyankopɔn nkurɔfo abɛte ase?\n7 Bere a Wiase Ko II no fii ase no, na Yehowa nkurɔfo nyinaa abɛte afã biara a wonnyina wɔ wiase no nsɛm mu no ase yiye, na na wɔahu nea ɛsɛ sɛ wɔyɛ de kyerɛ sɛ wɔresuasua Yesu. (Mat. 26:51-53; Yoh. 17:14-16; 1 Pet. 2:21) Sɛ nhwɛso no, na asɛntitiriw bi a n’asɛmti ne “Ɔfã Biara a Yennyina Wɔ Wiase no Nsɛm Mu” wɔ Ɔwɛn-Aban a ɛbae November 1, 1939 no mu. Nsɛmma nhoma no kae sɛ: “Akwankyerɛ a ɛwɔ hɔ ma Yehowa nkurɔfo a ɔne wɔn ayɛ apam seesei ne sɛ wɔrennyina ɔfã biara wɔ amanaman no akodi mu.” Simon Kraker a akyiri yi ɔkɔsomee wɔ yɛn wiase nyinaa adwumayɛbea ti a ɛwɔ Brooklyn, New York no, kaa saa nsɛmma nhoma no ho asɛm sɛ: “Mebɛtee ase sɛ, wɔ ɔko bere mu mpo no, ɛsɛ sɛ Onyankopɔn nkurɔfo ne onipa biara tena asomdwoe mu.” Wɔde saa honhom fam aduan no maa Onyankopɔn nkurɔfo wɔ bere a ɛsɛ mu, na ɛboaa wɔn ma wosiesiee wɔn ho maa sɔhwɛ a emu yɛ den sen biara a na wobehyia wɔ nokware a wobedi ama Ahenni no mu no.\nƆsɔretia a Ɛte sɛ “Asubɔnten” Baa Wɔn So\n8, 9. Ɔkwan bɛn so na ɔsomafo Yohane nkɔmhyɛ no baa mu?\n8 Ɔsomafo Yohane hyɛɛ nkɔm sɛ sɛ wɔwo Ahenni no wɔ afe 1914 mu a, ɔtweaseɛ a ɔne Satan Ɔbonsam bepuw nsu a ɛte sɛ asubɔnten afi n’anom sɛ ɔde retɔre wɔn a wodi Onyankopɔn Ahenni no akyi no ase. * (Monkenkan Adiyisɛm 12:9, 15.) Ɔkwan bɛn so na Yohane nkɔmhyɛ no baa mu? Efi afe 1920 mfe no mu reba no, wɔsɔre tiaa Onyankopɔn nkurɔfo denneennen. Wɔde Onua Kraker too afiase sɛnea wɔde anuanom pii a wɔkɔɔ so dii Onyankopɔn Ahenni no nokware wɔ Amerika Atifi fam no guu afiase no. Nokwasɛm ne sɛ, bere a ɔko no rekɔ so no, na nnipa a wɔn som nti wɔamfa wɔn ho anhyɛ ɔko no mu ma enti wɔde wɔn guu afiase wɔ United States no mu baasa biara mu baanu yɛ Yehowa Adansefo.\n9 Ná Ɔbonsam ne ne nkurɔfo asi wɔn bo sɛ baabiara a Ahenni no manfo wɔ biara no, wɔbɛsɛe wɔn gyidi. Wɔde wɔn kɔɔ asɛnnibea ne asɛnnibea baguafo ahorow anim wɔ Afrika, Europa, ne United States nyinaa. Esiane sɛ na wɔasi wɔn bo denneennen sɛ wɔremfa wɔn ho nhyehyɛ wiase no nsɛm mu nti, wɔde wɔn guu afiase, wɔhwee wɔn, na wodii wɔn dɛm. Wɔ Germany no, esiane sɛ Onyankopɔn nkurɔfo anka asɛm a na wɔka de hyɛ Hitler anuonyam anaa wɔamfa wɔn ho anhyɛ ɔko no mu nti, wɔde nhyɛso a emu yɛ den baa wɔn so. Wobu akontaa sɛ wɔde wɔn mu 6,000 guu afiase wɔ Nasi nniso ase, na Adansefo a wɔyɛ Germanfo ne wɔn a wɔnyɛ Germanfo bɛboro 1,600 na wɔyɛɛ wɔn ayayade ma wowuwui. Eyi nyinaa akyi no, Ɔbonsam antumi anyɛ Onyankopɔn nkurɔfo adebɔne bi a ebetumi asɛe wɔn koraa.—Mar. 8:34, 35.\n“OWUI DE HYƐƐ ONYANKOPƆN ANUONYAM”\nBERE a wiase ko a ɛto so abien no rekɔ so no, na Yehowa Adansefo a wɔwɔ Nasi Germany no nnɔɔso. Abakɔsɛm kyerɛwfo Detlef Garbe kae sɛ ɛmfa ho sɛ na wɔnnɔɔso no, “nnipa a wɔn ahonim nti wɔankɔ sraadi ma wobuu wɔn fɔ wɔ asraafo asɛnnibea . . . wɔ Nasi Nniso ase no mu dodow no ara yɛ Yehowa Adansefo.” Wɔn mu biako ne Gerhard Steinacher a na wadi mfe 19 a ofi Austria no. Wiase Ko II no fii ase no, esiane sɛ wamfa ne ho ammɔ German asraafo no nti ankyɛ na Nasifo no kyeree no.\nWobuu Gerhard kumfɔ wɔ November 1939 mu. Saa ɔsram no, ɔkyerɛw krataa bi fii afiase sɛ: “Nea ehia me paa ne sɛ mɛhyɛ Onyankopɔn anuonyam, adi n’ahyɛde so, na masrɛ no sɛ onnye me nkɔ n’Ahenni mu, baabi a yebenya daa nkwa ne asomdwoe no.”\nAde rebɛkye ma wɔakum Gerhard wɔ March 29, 1940 no, ɔne n’awofo dii nkra sɛ: “Meda so ara yɛ abofra. M’adesrɛ ne sɛ Awurade bɛma me akokoduru ma matumi agyina.” Wokum Gerhard bɛyɛ anɔpa nnɔnsia wɔ ɛda a edi hɔ no, na ɛbɛyɛ sɛ afiri na wɔde twaa ne ti. Wɔkyerɛwee wɔ n’adamoa so sɛ: “Owui de hyɛɛ Onyankopɔn anuonyam.”\n“Asase” Menee “Asubɔnten” No\n10. Dɛn na “asase” no gyina hɔ ma, na ɔkwan bɛn so na atwitwa agye Onyankopɔn nkurɔfo?\n10 Ɔsomafo Yohane nkɔmhyɛ no ma yehu sɛ “asase”—nnipa bi a wɔwɔ tumi wɔ wiase yi mu a wɔwɔ adwempa—bɛmene ɔtaa a ɛte sɛ “asubɔnten” no, a nea ɛkyerɛ ne sɛ, wɔbɛboa Onyankopɔn nkurɔfo. Ɔkwan bɛn so na saa nkɔmhyɛ no fã yi abam? Wɔ Wiase Ko II no akyi mfe bi no, “asase” no atwitwa agye Mesia Ahenni no akyitaafo anokwafo mpɛn pii. (Monkenkan Adiyisɛm 12:16.) Ɛho nhwɛso bi ne sɛ, asɛnnibea akɛse abɔ Yehowa Adansefo ahofadi ho ban ma wotumi ka sɛ wɔrenkɔ sraadi, na wɔremfa wɔn ho nhyɛ ɔmampɛ ho guasodeyɛ bi mu. Nea edi kan, momma yensusuw nkonim akɛse a Yehowa ama ne nkurɔfo adi wɔ asraadi ho nsɛm mu no ho nhwɛ.—Dw. 68:20.\n11, 12. Asɛm bɛn na ɛtoo Onua Sicurella ne Onua Thlimmenos, na dɛn na efii mu bae?\n11 United States. Ná Anthony Sicurella awofo yɛ Adansefo a wɔwɔ mma baasia. Bere a ɔbɔɔ asu no, na wadi mfe 15. Odii mfe 21 no, ɔkɔkyerɛw ne din wɔ abaguafo a wɔfa asraafo no hɔ sɛ obi a ɔka Onyankopɔn asɛm. Nanso, mfe abien akyi, afe 1950 no, ɔkɔe sɛ wɔnyɛ nsakrae na wɔnkyerɛw ne din sɛ obi a n’ahonim nti ɔrenkɔ sraadi. Ɛwom sɛ Ɔman Nhwehwɛmu Asoɛe (FBI) no anhu biribi bɔne wɔ ne ho de, nanso ɔman no Asoɛe a Ɛhwɛ Atɛntrenee Ho Nsɛm So no ampene n’abisade no so. Bere a wɔkɔɔ Onua Sicurella asɛm no so wɔ asɛnnibea mpɛn dodow bi no, U.S. Asɛnnibea Kunini no bɔɔ atɛn a asɛnnibea ketewa no bui no gui, na wobuu Onua Sicurella bem. Saa atemmu yi bɛyɛɛ sɛnnahɔ maa nnipa foforo a wɔwɔ United States a wɔn ahonim nti wɔnkɔ sraadi no.\n12 Greece. Wɔ afe 1983 no, wobuu Iakovos Thlimmenos fɔ sɛ watew atua sɛ ɔrenhyɛ asraafo atade, na wɔde no too afiase. Bere a woyii no fii afiase no, ɔkɔhwehwɛɛ adwuma sɛ obi a ɔhwɛ sika so nanso wɔamfa no, efisɛ na wanya kyerɛwtohɔ a ɛkyerɛ sɛ ɔyɛ ɔsɛmmɔnedifo. Ɔde asɛm no kɔɔ asɛnnibea, nanso bere a asɛnnibea ahorow a ɛwɔ Greece buu no fɔ no, ɔde asɛm no kɔdanee Europa Asɛnnibea a Ɛhwɛ Nnipa Ahofadi Ho Nsɛm So no. Wɔ afe 2000 no, Europa Asɛnnibea no Bagua Kɛse a emu atemmufo yɛ 17 no buu no bem ma ɛbɛyɛɛ sɛnnahɔ wɔ nyiyim a wɔyɛ tia nnipa ho. Ansa na wɔrebu saa atɛn no, na wɔayɛ anuanom bɛboro 3,500 a wɔwɔ Greece ho kyerɛwtohɔ sɛ wɔyɛ nsɛmmɔnedifo esiane sɛ wɔamfa wɔn ho anhyehyɛ wiase no nsɛm mu ma wɔde wɔn guu afiase nti. Bere a wobuu onua no bem akyi no, Greece man no yɛɛ mmara bi de yii nsɛmmɔnedi ho sobo biara a na wɔde abɔ saa anuanom no fii hɔ. Afei nso, bere a wɔyɛɛ nsakrae wɔ Greece Amanyɔ Mmara mu no, wɔde mmara bi a na wɔayɛ wɔ mfe kakra bi a na atwam sɛ Greeceni biara wɔ hokwan sɛ ɔpaw adwuma foforo a ɛmfa sraadi ho no hyɛɛ mu.\n“Mebɔɔ Yehowa mpae denneennen ansa na merekɔ asɛnnibea dan no mu, na ɛno akyi no, metee nka sɛ wama me koma atɔ me yam.”—Ivailo Stefanov (Hwɛ nkyekyɛm 13)\n13, 14. Asuade bɛn na wususuw sɛ yebetumi anya afi asɛm a ɛtoo Ivailo Stefanov ne Vahan Bayatyan no mu?\n13 Bulgaria. Wɔ afe 1994 no, na Ivailo Stefanov adi mfe 19, na wɔhyɛɛ no sɛ wɔde no rekɔ sraadi. Wankɔ sraadi no, na saa ara nso na wanyɛ nnwuma bi a ɛnyɛ asraafo adwuma, nanso asraafo na wɔhwɛ so. Wɔde no too afiase asram 18, nanso ogyinaa hokwan a ɔwɔ sɛ obi a n’ahonim nti ɔnkɔ sraadi no so de asɛm no kɔdan asɛnnibea foforo. Awiei koraa no, wɔde n’asɛm no kopuee Europa Asɛnnibea no anim. Ansa na wobedi asɛm no wɔ afe 2001 no, aban no ne Onua Stefanov siesiee asɛm no. Bulgaria aban no maa Onua Stefanov ahofadi, ɛnna wɔsan nso maa Bulgariafo nyinaa a wɔpɛ sɛ wɔpaw adwuma foforo a ɛmfa sraadi ho saa ahofadi no bi. *\n14 Armenia. Wɔ afe 2001 no, na Vahan Bayatyan adi mfe a ɛsɛ sɛ ɔkɔ sraadi. * Ɔkae sɛ, n’ahonim nti ɔrenkɔ sraadi, nanso asɛnnibea ahorow a ɛwɔ ɔman no mu a ɔde n’asɛm kɔdan wɔn no nyinaa buu no fɔ. Enti wɔ September 2002 no, wɔde no too afiase mfe abien ne fã, nanso bere a ɔdaa afiase asram du ne fã no, woyii no. Saa bere no, ɔde asɛm no kɔdan Europa Asɛnnibea no ma wodii. Nanso, wɔ October 27, 2009 no, saa Asɛnnibea no nso buu no fɔ. Saa atemmu no nti, na ɛte sɛ nea anuanom a wɔwɔ Armenia a wɔn nso rehyia asɛnkoro no ara no adi nkogu kɛse. Nanso, Europa Asɛnnibea no Bagua Kɛse no san hwehwɛɛ asɛm no mu. Asɛnnibea no buu Vahan Bayatyan bem wɔ July 7, 2011. Saa bere no ne nea edi kan a Europa Asɛnnibea no gye toom sɛ esiane sɛ obiara wɔ hokwan sɛ ɔkyerɛ n’adwene wɔ nneɛma ho, ogyina n’ahonim so yɛ ade, na ɔde ne ho hyɛ ɔsom a ɔpɛ mu nti, sɛ ne som nti ɔrenkɔ sraadi a, ɛsɛ sɛ wɔbɔ saa hokwan a ɔwɔ no ho ban. Ɛnyɛ hokwan a Yehowa Adansefo wɔ nkutoo na saa atemmu no bɔɔ ho ban, na mmom ɛbɔɔ nnipa ɔpepehaha pii a wɔwɔ aman a wɔdɔm Europa Bagua no nyinaa nso ho ban. *\nECHR no abu anuanom a na wɔde wɔn agu afiase wɔ Armenia no bem ma enti wɔayi wɔn\nƆmampɛ Ho Guasodeyɛ Ho Asɛm\n15. Dɛn nti na Yehowa nkurɔfo mfa wɔn ho nhyɛ ɔmampɛ ho guasodeyɛ mu?\n15 Esiane sɛ Yehowa nkurɔfo di Mesia Ahenni no nokware nti, wɔmfa wɔn ho nhyɛ sraadi mu, na saa ara nso na wɔmfa wɔn ho nhyehyɛ ɔmampɛ ho guasodeyɛ mu. Efi Wiase Ko II no so titiriw no, ɔmampɛ agye nkurɔfo adwene wɔ wiase nyinaa. Wɔ aman pii mu no, wɔhwehwɛ sɛ ɔmanfo no ka ntam de kyerɛ sɛ wɔdɔ wɔn man. Ɛno nti, wɔma wɔka ɔman ntam, wɔto ɔman dwom, anaasɛ wokyia frankaa. Nanso, yɛn de, Yehowa nkutoo na yɛsom no. (Ex. 20:4, 5) Ɛno nti, yɛahyia ɔtaa pii. Nanso, Yehowa asan ama “asase” amene ɔtaa a ɛte sɛ asubɔnten no bi. Momma yensusuw nkonim akɛse a Yehowa nam Kristo so ama yɛadi wɔ saa asɛm yi mu krakra ho nhwɛ.—Dw. 3:8.\n16, 17. Asɛm bɛn na ɛtoo Lillian ne William Gobitas, na dɛn na woasua afi mu?\n16 United States. Wɔ afe 1940 no, U.S. Asɛnnibea Kunini no atemmufo 9 no mu 8 buu atɛn tiaa Yehowa Adansefo wɔ asɛm bi a na ɛfa Minersville School District v. Gobitis no mu. Ná Lillian Gobitas * a wadi mfe 12, ne ne nuabarima William a wadi mfe 10 no pɛ sɛ wɔkɔ so di Yehowa nokware, enti wɔankyia frankaa, na saa ara nso na wɔanka ɔman no ntam no. Ɛno nti, woyii wɔn adi fii sukuu mu. Wɔn asɛm no koduu Asɛnnibea Kunini no anim, na Asɛnnibea no kae sɛ ɔman no mmara pene nea sukuu mpanyimfo no yɛe no so efisɛ ɛboa ma “ɔman no yɛ biako.” Saa atemmu yi ma wofii ase de ɔtaa a emu yɛ den baa anuanom so. Woyii Adansefo mmofra pii adi fii sukuu mu, woyii Adansefo pii adi fii adwumam, na basabasayɛfo yɛɛ Adansefo pii ayayade. Nhoma bi kae sɛ, “Ɔtaa a wɔde baa Adansefo no so fi afe 1941 besi afe 1943 mu no ne basabasayɛ a ɛsen biara a ɔsom nti wɔde baa nnipa bi so wɔ Amerika wɔ afeha a ɛto so aduonu no mu.”—The Lustre of Our Country.\n17 Onyankopɔn atamfo no nkonimdi no ankyɛ. Wɔ afe 1943 no, Asɛnnibea Kunini no dii asɛm foforo a ɛte sɛ Gobitis de no ara. Wɔtoo din West Virginia State Board of Education v. Barnette. Saa bere yi de, Asɛnnibea Kunini no buu Yehowa Adansefo no bem. Ɛno ne nea edi kan wɔ U.S. abakɔsɛm mu a na Asɛnnibea Kunini no asesa n’ano wɔ bere tiaa bi akyi. Wɔ saa atemmu no akyi no, sɛnea na nkurɔfo ayi wɔn anim retaa Yehowa nkurɔfo wɔ United States no ano brɛɛ ase koraa. Eyi ma wɔhyɛɛ ahofadi a United States man no mma nyinaa wɔ no mu den.\n18, 19. Dɛn na Pablo Barros kae sɛ ɛboaa no ma otumi gyinaa pintinn, na dɛn na Yehowa asomfo foforo betumi ayɛ de asuasua no?\n18 Argentina. Wɔ afe 1976 no, esiane sɛ Pablo ne Hugo Barros a na wɔadi mfe awotwe ne mfe ason no amfa wɔn ho anhyɛ frankaa a wɔma so ho guasodeyɛ bi mu nti, woyii wɔn adi fii sukuu mu. Bere bi, ɔkyerɛkyerɛfo panyin no piaa Pablo na ɔbɔɔ no twɛre. Bere a wɔpɔn sukuu no, ɔmaa mmarimaa baanu no kaa sukuu mu dɔnhwerew biako, na saa bere no nyinaa na ɔreyɛ nea obetumi biara sɛ ɔbɛma wɔde wɔn ho ahyɛ ɔman ho dɔ ho guasodeyɛ no mu. Pablo kaa ateetee a wɔfaa mu no ho asɛm sɛ: “Sɛ ɛnyɛ Yehowa na ɔboaa me a, anka mantumi annyina ano.”\n19 Bere a wɔde asɛm no kɔɔ asɛnnibea no, ɔtemmufo no penee so sɛ eye sɛ wɔapam Pablo ne Hugo afi sukuu mu. Nanso, wɔde wɔn asɛm no kɔdan Argentina Asɛnnibea Kunini no. Wɔ afe 1979 no, saa Asɛnnibea no bɔɔ gyinae a asɛnnibea ketewa no sii no gui, na wɔkae sɛ: “Mmofra no a wɔpam wɔn fii sukuu mu no tia hokwan a wɔwɔ wɔ amanyɔ mmara mu sɛ wosua ade (Amanyɔ mmara a ɛto so 14) ne asɛyɛde a Ɔman no wɔ sɛ ɛhwɛ ma obiara kɔ mfitiase sukuu (Amanyɔ mmara a ɛto so 5) no.” Saa nkonimdi no boaa Adansefo mma bɛyɛ 1,000. Ebinom wɔ hɔ a wɔannya anyi wɔn adi, na wɔsan gyee afoforo te sɛ Pablo ne Hugo wɔ aban sukuu mu bio.\nMmabun pii a wɔyɛ Adansefo adi nokware wɔ sɔhwɛ mu\n20, 21. Ɔkwan bɛn so na asɛm a ɛtoo Roel ne Emily Embralinag no ahyɛ wo gyidi den?\n20 Philippines. Wɔ afe 1990 no, woyii Roel Embralinag * a na wadi mfe 9, ne ne nuabea Emily a na wadi mfe 10, ne sukuufo a wɔyɛ Adansefo bɛyɛ 66 adi fii sukuu mu sɛ wɔankyia frankaa. Roel ne Emily papa, Leonardo, bɔɔ mmɔden sɛ ɔne sukuu mpanyimfo no besusuw asɛm no ho, nanso anyɛ yiye. Bere a asɛm no mu yɛɛ den no, Leonardo de asɛm no kɔtoo Asɛnnibea Kunini no anim. Ná Leonardo nni sika ne mmaranimfo a obedi asɛm no ama no. Abusua no bɔɔ Yehowa mpae denneennen de hwehwɛɛ akwankyerɛ. Saa bere no nyinaa na nkurɔfo redi ne mma no ho fɛw. Leonardo hwɛ a, na ɛbɛyɛ den sɛ obedi nkonim efisɛ na ɔnkɔɔ mmaranimfo sukuu da.\n21 Nanso, abusua no nyaa Felino Ganal a ɔyɛ mmaranimfo a na wayɛ adwuma pɛn wɔ mmaranimfo adwumakuw bi a agye din wɔ ɔman no mu ma odii asɛm no maa wɔn. Asɛm no sii no, na Onua Ganal abɛyɛ Yehowa Dansefo, na na wagyae adwuma a ɔyɛ ma adwumakuw no. Bere a Asɛnnibea Kunini no dii asɛm no, atemmufo a wɔwɔ Asɛnnibea no mu nyinaa buu Adansefo no bem, na wotwaa mmara a wogyinaa so yii mmofra no adi no mu. Saa bere yi nso, wɔn a wɔyɛɛ wɔn adwene sɛ wɔbɛma Onyankopɔn nkurɔfo agyae wɔn mũdi mu no dii nkogu.\nƆfã Biara a Yennyina no Ma Yɛyɛ Biako\n22, 23. (a) Dɛn nti na yɛadi nkonim akɛse pii wɔ asɛnnibea? (b) Asomdwoe a ɛwɔ yɛn nuanom a wɔwɔ wiase nyinaa ntam no yɛ dɛn ho adanse?\n22 Dɛn nti na Yehowa nkurɔfo adi nkonim akɛse pii wɔ asɛnnibea saa? Yenni tumi biara wɔ amanyɔsɛm mu. Nanso, wɔ aman pii ne asɛnnibea pii mu no, atemmufo a wɔwɔ adwempa abɔ yɛn ho ban afi nhyɛso a asɔretiafo a wɔn asɛm yɛ den de aba yɛn so no ho, na ama aman ahorow ayɛ nsakrae wɔ wɔn amanyɔ mmara mu. Akyinnye biara nni ho sɛ, Kristo na wataa yɛn akyi ma yɛadi saa nkonim ahorow no. (Monkenkan Adiyisɛm 6:2.) Dɛn nti na yɛde yɛn nsɛm kɔ asɛnnibea? Ɛnyɛ yɛn botae ne sɛ yɛbɛma wɔasesa mmara a ɛwɔ ɔman bi mu. Mmom no, yɛn botae ne sɛ yɛbɛyɛ nea ebetumi ama yɛakɔ so ayɛ adwuma a yɛn Hene, Yesu Kristo, de ama yɛn no a biribiara nsiw yɛn kwan.—Aso. 4:29.\n23 Yɛn Hene, Yesu Kristo, ahyira mmɔden a n’akyidifo a wɔwɔ wiase nyinaa rebɔ sɛ wɔrennyina ɔfã biara no so wɔ wiase a amanyɔsɛm mu basabasayɛ ne nitan a emu yɛ den ama emu apaapae no mu. Satan adi nkogu wɔ mmɔden a ɔrebɔ sɛ ɔbɛma mpaapaemu aba yɛn mu na wadi yɛn so nkonim no mu. Ahenni no aboaboa nnipa ɔpepem pii a wɔasi gyinae sɛ “wɔrensua akodi bio” no ano. Asomdwoe a ɛwɔ yɛn nuanom a wɔwɔ wiase nyinaa ntam no yɛ anwonwade ankasa—ɛyɛ adanse a edi mũ paa sɛ Onyankopɔn Ahenni no redi tumi!—Yes. 2:4.\n^ nky. 4 Wɔsan frɛ saa po yi The New Creation. Akyiri yi, wɔbɛfrɛɛ Millennial Dawn nhoma no apo no Studies in the Scriptures.\n^ nky. 8 Sɛ wopɛ saa nkɔmhyɛ yi ho nkyerɛkyerɛmu a, hwɛ Adiyisɛm—N’awiei Koraa Abɛn! nhoma no ti 27, kratafa 184-186.\n^ nky. 13 Ná nhyehyɛe a wɔyɛe no san hwehwɛ sɛ Bulgaria aban no ma wɔn a wɔn ahonim nti wɔnkɔ sraadi no nyinaa yɛ nnwuma a ɛmfa sraadi ho, na na ɛnsɛ sɛ wɔma asraafo nso hwɛ wɔn so.\n^ nky. 14 Sɛ wopɛ eyi ho nsɛm nyinaa a, hwɛ asɛm a ɛwɔ Ɔwɛn-Aban a ɛbae November 1, 2012, a asɛmti ne “Europa Asɛnnibea a Ɛhwɛ Nnipa Ahofadi Ho Nsɛm So Agye Hokwan a Wɔn a Ahonim Mma Wɔnkɔ Sraadi Wɔ no Atom.”\n^ nky. 14 Bɛyɛ mfe 20 ntam no, ná Armenia aban no de Adansefo mmerante bɛboro 450 agu afiase. Wɔ November 2013 no, woyii wɔn a wɔaka no fii afiase.\n^ nky. 16 Wodii mfomso wɔ sɛnea wɔkyerɛw abusua no din wɔ asɛnnibea no kyerɛwtohɔ mu no mu.\n^ nky. 20 Wodii mfomso kyerɛw abusua no din sɛ Ebralinag wɔ asɛnnibea no kyerɛwtohɔ no mu.\nƆkwan bɛn so na wobɛkyerɛkyerɛ nea enti a Yehowa nkurɔfo nnyina ɔfã biara wɔ amanyɔsɛm mu no mu?\nAdwene bɛn na nkonim ahorow a yɛadi wɔ asɛnnibea no ma wunya wɔ Onyankopɔn Ahenni no ho?\nDɛn na wubetumi ayɛ de akyerɛ sɛ wugyina Onyankopɔn Ahenni no nkutoo akyi?\nWogyinaa Pintinn wɔ “Sɔhwɛ Bere” mu


Yosef—Akoa Bi a Ɔyɛɛ Nea Onyankopɔn Pɛ | Nea Mmofra Betumi Asua Afi Bible Mu\nKENKAN WƆ Acholi Afrikaans Albanian American Sign Language Amharic Arabic Armenian Azerbaijani Azerbaijani (Cyrillic) Basque Bassa (Cameroon) Batak (Karo) Bicol Bislama Boulou British Sign Language Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Cibemba Colombian Sign Language Croatian Czech Dangme Danish Dutch Ecuadorian Sign Language Edo Efik English Estonian Ewe Fijian Finnish Fon French Ga Galician Garifuna Georgian German German Sign Language Greek Guarani Gun Haitian Creole Hausa Herero Hiligaynon Hindi Hmong (White) Hungarian Iban Ibinda Igbo Iloko Indonesian Irish Isoko Italian Italian Sign Language Kabiye Kabuverdianu Kannada Karen (S'gaw) Kazakh Kekchi Kikaonde Kikongo Kikuyu Kimbundu Kinyarwanda Kirghiz Kiribati Kirundi Kisonge Kongo Korean Kwangali Kwanyama Latvian Lhukonzo Lingala Lithuanian Lomwe Low German Luganda Luo Macedonian Macua Malagasy Malay Malayalam Mam Marathi Maya Mazatec (Huautla) Mexican Sign Language Mixe Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Ngabere Ngangela Nias Nigerian Pidgin Norwegian Nyungwe Nzema Okpe Ossetian Otetela Pangasinan Pidgin (Cameroon) Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Cuzco) Quiche Quichua (Chimborazo) Quichua (Imbabura) Romanian Russian Samoan Sango Sena Sepedi Serbian Serbian (Roman) Sesotho (South Africa) Seychelles Creole Shona Sinhala Slovak Slovenian Spanish Sranantongo Sunda Swahili Swati Swedish Tagalog Tahitian Tamil Tandroy Tarascan Tatar Telugu Thai Tiv Tiv Tojolabal Totonac Tshwa Tsonga Tswana Turkish Twi Tzeltal Tzotzil Ukrainian Umbundu Urhobo Uruund Uzbek Valencian Venda Vezo Vietnamese Waray-Waray Wayuunaiki Wolaita Xhosa Yoruba Zapotec (Lachiguiri) Zulu\nAkoa Bi a Ɔyɛɛ Nea Onyankopɔn Pɛ\nNá Yosef ka Yakob mma nkumaa no ho. Ne nuanom mpanyimfo no huu sɛ wɔn papa pɛ Yosef asɛm paa. Wohwɛ a, na ɛbɛyɛ ne nuanom mpanyimfo no dɛ? Ná wɔn ani bere Yosef, enti na wɔtan no. Yosef soo dae ahorow bi a na ɔnte ase, enti ɔka kyerɛɛ ne nuanom. Yosef nuanom tee dae no ase sɛ, da koro wɔn nyinaa bɛkotow no. Wei maa wɔtan no kɛse!\nDa bi, na Yosef nuanom rehwɛ nguan wɔ kurow bi a ɛbɛn Sekem. Enti Yakob somaa Yosef sɛ ɔnkɔsra wɔn na ɔnhwɛ sɛnea wɔn ho te. Bere a wohuu Yosef wɔ akyirikyiri no, wɔkeka kyerɛɛ wɔn ho sɛ, ‘Akoa a ɔsoso dae no na ɔreba no. Momma yenkum no!’ Enti wosoo Yosef mu denneennen, na wɔtow no twenee amena tenten bi mu. Nanso ne nua baako a yɛfrɛ no Yuda kaa sɛ: ‘Ɛnsɛ sɛ mukum no! Mmom, yɛntɔn no na ɔnkɔyɛ akoa.’ Ná Midianfo bi a wɔtɔn nneɛma rekɔ Egypt, enti wɔtɔn Yosef maa wɔn. Midianfo no tuaa sika nnwetɛbona 20 maa ne nuanom no.\nAfei Yosef nuanom de n’atade hyɛɛ apɔnkye mogya mu. Wɔde atade no kɔmaa wɔn papa na wobisaa no sɛ: ‘Ɛnyɛ wo ba no atade ni?’ Wei maa Yakob adwene yɛɛ no sɛ aboa kɛse bi akum Yosef. Yakob werɛ howee paa. Obiara antumi ankyekye ne werɛ.\nWɔtɔn Yosef ma ɔkɔyɛɛ akoa wɔ Egypt. Ɔpanyin bi a yɛfrɛ no Potifar na ɔtɔɔ no. Nanso na Yehowa ka Yosef ho. Potifar huu sɛ Yosef pɛ adwuma paa, na ɔka nokware nso. Enti ankyɛ koraa na Potifar de biribiara a ɔwɔ hyɛɛ Yosef nsa.\nPotifar yere huu sɛ Yosef ho yɛ fɛ na ɔwɔ ahoɔden nso. Da biara, na maame no ka kyerɛ Yosef sɛ ɔne no nna. Wohwɛ a, Yosef bɛyɛ dɛn? Wampene. Mmom ɔka kyerɛɛ maame no sɛ: ‘Dabi! Ɛyɛ bɔne. Me wura gye me di, na woyɛ ne yere. Sɛ me ne wo da a, na mayɛ bɔne atia Onyankopɔn!’\nDa bi deɛ, Potifar yere no yɛɛ n’adwene sɛ ɔbɛhyɛ Yosef ama ɔne no ada. Enti osoo Yosef atade mu denneennen sɛ ɔne no nna, nanso Yosef guanee. Bere a Potifar baa fie no, ne yere ka kyerɛɛ no sɛ Yosef baa ne nkyɛn sɛ ɔne no bɛda. Nanso na maame no retwa atoro. Potifar bo fuwii paa, na ɔde Yosef kɔtoo afiase. Ne nyinaa mu, Yehowa werɛ amfi Yosef.\n“Enti mommrɛ mo ho ase nhyɛ Onyankopɔn nsa a tumi wom no ase na wama mo so bere a ɛsɛ mu.”—1 Petro 5:6\nNsɛmmisa: Dɛn na Yosef nuanom yɛɛ no? Adɛn nti na wɔde Yosef kɔtoo afiase?\nGenesis 37:1-36; 39:1-23; Asomafo Nnwuma 7:9\nYosef Ho Bible Krataa\nHwɛ nea enti a Farao de Yosef yɛɛ n’abadiakyiri wɔ Egypt.


Awerɛhow kɛse kaa Yeremia (1-3a)\nYehowa betua Yuda ka (3b-16)\nWɔbɔ bena wɔ Yuda ho (17-22)\nNea ɔhoahoa ne ho no, ma ɔmfa Yehowa ho nimdeɛ nhoahoa ne ho (23-26)\n9 O sɛ me ti yɛ nsu a,Sɛ m’ani yɛ nisu abura* a,+ Anka mesu awia ne anadwo,Me manfo a wɔakunkum wɔn no nti. 2 Sɛ mewɔ akwantufo tenabea wɔ sare so a, Anka megyaw me man hɔ na mafi wɔn nkyɛn akɔ,Efisɛ wɔn nyinaa yɛ awaresɛefo,+Nkontompofo fekuw. 3 Wokuntun wɔn tɛkrɛma mu te sɛ agyan;Nokwaredi ayera; atorodi nko ara na ɛwɔ asaase no so.+ “Wɔkɔ wɔn anim wɔ bɔne mu,Na wɔmfa me nyɛ hwee,”+ Yehowa asɛm ni. 4 “Obiara nhwɛ ne ho yiye wɔ ne yɔnko ho,Na wo nua mpo, mfa wo ho nto no so. Efisɛ onua biara yi ne nua ma,+Na ɔyɔnko biara sɛe ne yɔnko din.+ 5 Obiara sisi ne yɔnko,Na obiara nka nokware. Wɔakyerɛ wɔn tɛkrɛma atorodi.+ Wɔyɛ bɔne de hyɛ wɔn ho brɛ. 6 Nnaadaa mu na wote. Nnaadaa nti, wɔmpɛ sɛ wohu me,” Yehowa asɛm ni. 7 Ɛno nti, nea asafo Yehowa aka ni: “Mɛnan wɔn, na mahwehwɛ wɔn mu.+Sɛ manyɛ me man babea saa a, dɛn bio na mɛyɛ no? 8 Wɔn tɛkrɛma yɛ agyan a edi awu; nnaadaasɛm na ɛka. Onipa de n’ano ka asomdwoe asɛm kyerɛ ne yɔnko,Nanso ne mu de, ɔtetɛw no.” 9 “Nea wɔayɛ yi, ɛnsɛ sɛ mitua wɔn so ka anaa?” Yehowa asɛm ni. “Ɔman a ɛte saa no, ɛnsɛ sɛ meyɛ* wɔn bi tua ka anaa?+ 10 Mesu mmepɔw no na mabɔ bena,Na mmoa adidibea a ɛbɛdan sare so nti, mɛto awerɛhow dwom,*Efisɛ wɔahyew ne nyinaa, na onipa biara ntwam wɔ hɔ,Na wɔnte nyɛmmoa nne wɔ hɔ. Ewim nnomaa ne mmoa aguan; wɔn nyinaa kɔ.+ 11 Mɛma Yerusalem adan abo asum hɔ,+ baabi a sakraman bɛtena,+Na mɛma Yuda nkurow adan amamfo a obiara nte mu.+ 12 Hena na ɔyɛ onyansafo a ɔbɛte eyi ase? Hena na Yehowa akasa akyerɛ no a ɔno nso de bɛto gua? Adɛn nti na asaase no asɛe? Adɛn nti na ahyew sɛ sare,A enti obiara mfa so bio yi?” 13 Yehowa yii ano sɛ: “Efisɛ me mmara* a mede maa wɔn no,* wɔtow kyenee baabi; wɔanni so, na wɔantie m’asɛm. 14 Mmom wɔyɛɛ asoɔden dii wɔn ankasa koma akyi,+ na wokodii Baal abosom akyi sɛnea wɔn agyanom kyerɛɛ wɔn sɛ wɔnyɛ no.+ 15 Ɛno nti, nea asafo Yehowa, Israel Nyankopɔn no aka ni, ‘Hwɛ, mɛma ɔman yi adi awɔnwene, na mama wɔanom nsu a awuduru wom.+ 16 Mɛbɔ wɔn ahwete aman a wɔne wɔn agyanom nyinaa nnim so no so,+ na mɛma sekan adi wɔn akyi akosi sɛ mekunkum wɔn nyinaa.’+ 17 Nea asafo Yehowa aka ni,‘Munnwen nea ɛrekɔ so no ho. Momfrɛfrɛ mmea a wotumi to awerɛhow nnwom* mmra,+Na monsoma nkɔfrɛ mmea a wonim su yiye mmra, 18 Na wɔnyɛ ntɛm mmesu mmɔ bena mma yɛn,Na nisu ntene mfa yɛn ani ase waawaa,Na nsu nsɔn mfi yɛn anisuatɛtɛw so.+ 19 Na wɔte benabɔ wɔ Sion sɛ:+ “Hwɛ sɛnea wɔayɛ yɛn pasaa! Hwɛ sɛnea yɛn anim agu ase pɔtɔɔ! Efisɛ yɛagyaw asaase no hɔ, na wɔadwiriw yɛn afi agu.”+ 20 Mmea, muntie Yehowa asɛm. Momma n’anom asɛm nkɔ mo asom. Monkyerɛ mo mma mmea benabɔ yi,Na obiara nkyerɛ ne yɔnko awerɛhow dwom* yi.+ 21 Efisɛ owu aforo afa yɛn mfɛnsere mu aba;Abɔ awura yɛn abankɛse muSɛ ɛrebɛsesaw yɛn mma afi mmorɔn so akɔ,Na afa yɛn mmerante afi mmɔnten so akɔ.’+ 22 Ka sɛ, ‘Nea Yehowa aka ni: “Nnipa afunu begugu hɔ sɛ sumina* wɔ asaase ani,Ɛbɛyɛ sɛ hwiit* a atwafo atwa agu hɔ foforoA obiara nni hɔ a ɔbɛboaboa ano.”’”+ 23 Nea Yehowa aka ni: “Mma onyansafo mmfa ne nyansa nnhoahoa ne ho;+Mma ɔhoɔdenfo mmfa n’ahoɔden nnhoahoa ne ho;Na mma osikani mmfa n’ahonyade nnhoahoa ne ho.”+ 24 “Mmom nea ɔhoahoa ne ho no, ɔmfa eyi nhoahoa ne ho: Sɛ ɔwɔ me ho nhumu ne nimdeɛ,+Sɛ mene Yehowa, Nea ɔda ɔdɔ a enni huammɔ adi na obu atɛntrenee na ɔyɛ adetrenee wɔ asaase so no,+Efisɛ eyinom na m’ani gye ho,”+ Yehowa asɛm ni. 25 “Hwɛ! Nna bi reba,” Yehowa asɛm ni, “na obiara a watwa twetia* nanso ontwaa twetia no, mebu no atɛn;+ 26 Egyptfo+ ne Yudafo+ ne Edomfo+ ne Ammonfo+ ne Moabfo+ ne obiara a ɔte sare so+ a watwitwa n’asontɔrem nwi no, mebu wɔn nyinaa atɛn, efisɛ amanaman no nyinaa ntwaa twetia, na Israel fi nyinaa nso ntwaa wɔn koma twetia.”+\n^ Anaa “asuti.”\n^ Anaa “mede sii wɔn anim no.”\n^ Anaa “watwa ne dua.”


MMƆDEN a wɔbɔe sɛ wobekum Yesu wɔ ne kurom Nasaret akyi no, ɔkɔ Kapernaum a ɛbɛn Galilea Po no. Eyi ma Yesaia nkɔmhyɛ foforo bi nya mmamu. Ɛyɛ nea ɛka siei sɛ nnipa a wɔte Galilea a ɛwɔ mpoano behu hann kɛse no.\nBere a Yesu yɛ ne kanea kura adwuma a ɛne Ahenni ho asɛnka wɔ ha no, ohu n’asuafo no mu baanan. Bere bi a atwam mu no, eyinom ne no nantewee, nanso bere a wɔne Yesu fii Yudea bae no, wɔsan kɔyɛɛ wɔn mpataayi adwuma no. Akyinnye biara nni ho sɛ, afei Yesu hwehwɛ wɔn, efisɛ bere aso sɛ onya daa aboafo a obetumi atete wɔn ma wɔatoa ɔsom adwuma no so wɔ ne kɔ akyi.\nEnti bere a Yesu nam po no ano no, ohu Simon Petro ne ne mfɛfo sɛ wɔhoro wɔn asawu, na ɔkɔ wɔn nkyɛn. Ɔforo Petro ɔkorow na ɔka sɛ ɔnhare na wɔnkɔ. Bere a wɔkɔ akyiri kakra no, Yesu tra ase wɔ korow no mu na ofi ase kyerɛkyerɛ nnipa a wɔwɔ mpoano hɔ no.\nƐno akyi no, Yesu ka kyerɛ Petro sɛ: “Twiw kɔ nea ɛdɔ, na munkogu mo asawu nyi nam!”\nPetro bua sɛ, “Owura, yɛyɛɛ adwuma anadwo yi nyinaa, na yɛanya hwee, nanso w’asɛm nti megu asawu no.”\nBere a wogu asawu no, wɔkyere nam pii araa ma asawu no fi ase tetew. Mmarima no frɛ wɔn mfɛfo a wɔwɔ ɔkorow foforo a ɛbɛn hɔ mu no ntɛm ara sɛ wɔmmɛboa wɔn. Bere tiaa bi no, mpataa pii yɛ akorow abien nyinaa ma araa ma efi ase mem. Bere a Petro hu eyi no, ɔhwe Yesu anim na ɔka sɛ: “Fi me nkyɛn kɔ, Awurade, na meyɛ onipa ɔdebɔneyɛfo.”\nYesu bua sɛ, “Nsuro! Efi nnɛ wubeyi nnipa.”\nYesu frɛ Petro nua Andrea nso. Ɔhyɛ wɔn sɛ: “Mummedi m’akyi, na mɛma moayɛ nnipa yifo.” Wɔfrɛ wɔn yɔnkonom mpataayifo Yakobo ne Yohane a wɔyɛ Sebedeo mma no nso saa ara, na wotie a wɔntwentwɛn wɔn nan ase. Enti wɔn baanan no gyaw wɔn mpataayi adwuma no na wɔbɛyɛ Yesu daa asuafo baanan a wodi kan. Luka 5:1–11; Mateo 4:13–22; Marko 1:16–20; Yesaia 9:1, 2.\n▪ Dɛn nti na Yesu frɛ n’asuafo no sɛ wonni n’akyi, na eyi yɛ henanom?\n▪ Anwonwade bɛn na ɛma Petro suro?\n▪ Mpataayi adwuma bɛn na Yesu frɛ n’asuafo no sɛ wɔnyɛ?\nShare Share Ɔfrɛ Asuafo Baanan\ngt ti 22


Galatifo 2 - Nkwa Asem (NA-TWI) | Biblica\nGalatifo 2 - Nkwa Asem (NA-TWI)\nPaulo ne asomafo a aka no\n1Mfe dunan akyi, me ne Barnaba san kɔɔ Yerusalem. Mede Tito nso kaa me ho. 2 Mekɔe efisɛ, Onyankopɔn na ɔdaa no adi kyerɛɛ me sɛ menkɔ. Me ne mpanyimfo no yɛɛ nhyiam kokoam kyerɛkyerɛɛ asɛmpa a meka mekyerɛɛ Amanamanmufo no mu kyerɛɛ wɔn. Na mempɛ sɛ m’adwuma a mayɛ dedaw ne nea migu so reyɛ no yɛ ɔkwa. 3 Ɛwom sɛ me hokafo Tito yɛ Helani de, nanso wɔanhyɛ no sɛ ontwa twetia, 4 na mmom, nnipa bi a wɔboapa yɛɛ wɔn ho sɛ anuanom no bi a wɔde wɔn ho abɔ kuw no pɛe sɛ wotwa no twetia. Saa nnipa yi baa yɛn mu sɛ akwansrafo bɛhwɛɛ ahofadi a yɛnam yɛn a yɛne Kristo ayɛ baako so anya no, na wɔnam so adan yɛn nkoa no. 5 Sɛnea ɛbɛyɛ a Asɛmpa no bɛtena mo nkyɛn nti, yɛamma wɔn kwan koraa.\n6 Wɔn a wɔfa wɔn ho sɛ wɔyɛ atitiriw no, sɛnea wɔte biara no meka se, minhu wɔn ntam nsonoe biara. Onyankopɔn nhwɛ nnipa ho mmu atɛn; saa mpanyimfo no mfaa adwene foforo biara mmɛkaa m’asɛm no ho. 7 Na mmom wohui sɛ Onyankopɔn de dwuma no ahyɛ me nsa sɛ menka Asɛmpa no nkyerɛ Amanamanmufo sɛnea ɔde dwuma no hyɛɛ Petro nsa sɛ ɔnka Asɛmpa no nkyerɛ Yudafo no ara pɛ. 8 Na Onyankopɔn a ɔnam Petro so yɛ adwuma sɛ Yudafo mu somafo no ara na ɔnam me so yɛ adwuma wɔ Amanamanmufo mu sɛnea Petro yɛ Yudafo mu adwuma no pɛ. 9 Yakobo, Petro ne Yohane a na wɔfa no sɛ wɔyɛ mpanyimfo no, gye too mu sɛ, Onyankopɔn ama me dwuma sononko bi sɛ minni, enti wokyiaa me ne Barnaba. Wɔpenee so sɛ yɛnyɛ adwuma wɔ Amanamanmufo no mu na wɔn nso wɔnyɛ adwuma wɔ Yudafo no mu. 10 Wobisae sɛ yɛnkae ahiafo wɔ wɔn kuw no mu sɛnea mepɛ sɛ meyɛ no.\n11 Bere a Petro baa Antiokia no, mitiaa nea ɔreyɛ no mu wɔ bagua mu, efisɛ, na ɔreyɛ mfomso. 12 Ansa na mmarima bi a Yakobo somaa wɔn no beduu hɔ no, na Petro ne anuanom Amanamanmufo no ato nsa adidi. Nanso nnipa no bedui akyi no, ɔtwee ne ho sɛ ɔne wɔn nnidi bio, efisɛ, na osuro wɔn a wɔpɛ sɛ wotwa Amanamanmufo twetia no. 13 Anuanom Yudafo a aka no yɛɛ sɛ ahufo de wɔn ho bɔɔ Petro maa Barnaba nso de ne ho kɔbataa wɔn ho. 14 Mihui sɛ nsɛm a wɔreka no ne Asɛmpa no bɔ abira no, mekaa no wɔ Petro ne bagua no anim se, “Woyɛ Yudani nanso woyɛ wo ho sɛ Amanamanmuni. Wonyɛ wo ho sɛ Yudani. Ɛbɛyɛ dɛn na woatumi ahyɛ Amanamanmufo ama wɔatena ase sɛ Yudafo?”\n15 Ɛyɛ nokware sɛ yɛyɛ Yudafo fi yɛn awo mu. Yɛnyɛ Amanamanmufo nnebɔneyɛfo no.\n16 Yenim sɛ ansa na obi bɛfata Onyankopɔn anim no, na gye sɛ wagye Yesu Kristo adi a ɛnyɛ sɛ ɔbɛyɛ nea Mmara no hwehwɛ sɛ ɔnyɛ no. Yɛn nso, yɛagye Kristo Yesu adi sɛnea ɛbɛyɛ a yɛnam ogye a yegye Kristo di no so na ɛnyɛ Mmara no apɛde a yɛyɛ so na yɛnam bɛfata Onyankopɔn anim. Onipa biara nni hɔ a ɔbɛyɛ nea Mmara no hwehwɛ sɛ ɔnyɛ na ɔbɛfata Onyankopɔn anim. 17 Sɛ yɛpɛ sɛ wobu yɛn bem wɔ Kristo mu na sɛ ɛda adi sɛ yɛyɛ nnebɔneyɛfo a, na ɛkyerɛ sɛ Kristo pɛ bɔne? Ɛnte saa koraa. 18 Sɛ mifiti si nea mabubu no a ɛkyerɛ sɛ mebu Mmara so. 19 Na Mmara no nti, mawu. Mmara no ankasa akum me sɛnea ɛbɛyɛ a mɛtena ase mama Onyankopɔn. Wɔabɔ me ne Kristo asɛnnua mu 20 enti ɛnyɛ me na mete ase bio na mmom Kristo no na ɔte me mu. Saa asetena a mete mu mprempren yi, mete ase wɔ Onyankopɔn Ba no a ɔdɔ me na ɔde ne nkwa maa me no gyidi mu. 21 Mempo Onyankopɔn adom no. Sɛ onipa nam Mmara so fata Onyankopɔn anim a, na ɛkyerɛ sɛ Kristo wu a owui no yɛ ɔkwa.\nNA-TWI : Galatifo 2


Awofo: Montete Mo Ba a Ɔyɛ Ɔbabun Ma Ɔnsom Yehowa | Adesua\n“Yesu kɔɔ so nyini nyaa nyansa, na ɔnyaa Onyankopɔn ne nnipa anim adom.”—LUKA 2:52.\nNNWOM: 41, 89\nWOBƐYƐ DƐN ASUASUA YESU SU A ƐDIDI SO YI DE ABOA WO BA A ƆYƐ ƆBABUN?\n1, 2. (a) Dɛn na awofo binom a wɔn mma yɛ mmabun dwene ho? (b) Mmofra bɛyɛ dɛn anya wɔn mmabunbere so mfaso?\nBERE a awofo ani gye paa baako ne da a wɔn mma rebɔ asu. Berenice wɔ mma nnan, na wɔn nyinaa bɔɔ asu ansa na wɔredi mfe 14. Berenice ka sɛ: “Yɛn ani gyei araa ma na yɛnhu nea yɛnyɛ. Ɛyɛɛ yɛn dɛ paa sɛ na yɛn mma no pɛ sɛ wɔsom Yehowa. Ná yɛnim nso sɛ sɛ yɛn mma no nyini bɛyɛ mmabun a, wɔbɛhyia nsɛnnennen pii.” Sɛ wo ba yɛ ɔbabun anaa ɛrenkyɛ na wabɛyɛ ɔbabun a, ebia wo nso woredwene saa asɛm yi ho.\n2 Mmofra adwene ho ɔbenfo bi ka sɛ mmabunbere yɛ bere a emu yɛ den ma awofo ne mmofra nyinaa, nanso ɛnsɛ sɛ awofo adwene yɛ wɔn sɛ wɔn mma di mmofraasɛm anaa wɔyɛ nneɛma a ntease nnim. Mmom, ɔbenfo no ka sɛ mmabun tumi de wɔn adwene yɛ adwuma, wɔn ani tumi gye na wɔn werɛ tumi how, na wɔpɛ sɛ wɔne wɔn nnamfo bɔ nso. Enti bere a wo mma yɛ mmabun no, wɔbɛtumi afa Yehowa adamfo paa sɛnea Yesu yɛeɛ bere a na ɔyɛ abofra no. (Kenkan Luka 2:52.) Wɔbɛtumi nso anya nkɔso wɔ asɛnka adwuma no mu na wɔanya ɔpɛ a emu yɛ den sɛ wɔbɛyere wɔn ho wɔ Onyankopɔn som mu. Wɔn ankasa bɛtumi asisi gyinae; ebi ne sɛ wɔbɛhyira wɔn nkwa so ama Yehowa na wɔatie no. Nanso, dɛn na wobɛtumi ayɛ de atete wo ba a ɔyɛ ɔbabun ma wasom Yehowa? Wobɛtumi asua biribi afi sɛnea Yesu de ɔdɔ, ahobrɛase, ne nhumu tetee n’asuafo no mu.\nDƆ WO BA A ƆYƐ ƆBABUN\n3. Ɛyɛɛ dɛn na asomafo no huu sɛ Yesu yɛ wɔn adamfo?\n3 Ná Yesu nyɛ n’asomafo no Wura kɛkɛ. Ná ɔyɛ wɔn adamfo nso. (Kenkan Yohane 15:15.) Tete hɔ no, sɛ na obi wɔ nkoa a, na ɔntaa nka ne nsusuiɛ ne ne komam asɛm nkyerɛ wɔn. Nanso Yesu ne n’asomafo no anni sɛ nkoa. Ná ɔdɔ wɔn, na ɔnyaa bere maa wɔn. Ɔde anigye kaa ne nsusuiɛ ne ne komam asɛm kyerɛɛ wɔn, na bere a asomafo no nso kaa wɔn nsusuiɛ ne wɔn komam asɛm kyerɛɛ no no, ɔyɛɛ aso tiee wɔn. (Marko 6:30-32) Nkɔmmɔ a ɛte saa a Yesu ne n’asomafo no bɔeɛ no maa wɔn adamfofa no mu yɛɛ den, na ɛsiesiee asomafo no maa adwuma a na wɔrebɛyɛ no.\n4. Awofo, mobɛyɛ dɛn afa mo mma nnamfo? (Hwɛ mfoni a ɛwɔ adesua yi mfiase no.)\n4 Ɛwom sɛ ɛnyɛ wo mma tipɛn ne wo deɛ, nanso wobɛtumi afa wɔn adamfo. Nnamfo nya bere ma wɔn ho. Ebia wobɛtumi ate bere a wode yɛ adwuma anaa nea wode yɛ nneɛma foforo no so sɛnea ɛbɛyɛ a wobɛnya bere pii ne wo mma abɔ. Ɛsɛ sɛ wobɔ wei ho mpae na wosusu ho anibere so. Nnamfo tumi bom yɛ nneɛma koro nso. Enti bɔ mmɔden sɛ wobɛhu nneɛma a wo ba a ɔyɛ ɔbabun ani gye ho. Ɛbɛtumi ayɛ nnwom, sini, anaa agodie. Sɛ wohu a, bɔ mmɔden sɛ wo nso wobɛma w’ani agye ho. Ilaria a ɔte Italy ka sɛ: “Ná m’awofo ani gye ho sɛ wɔbɛhu nnwom a mepɛ. Nokwasɛm ne sɛ, me papa bɛyɛɛ m’adamfo paa, na na ɛnyɛ den sɛ me ne no bɛbɔ nneɛma a ɛho asɛm ka yɛ den mpo ho nkɔmmɔ.” Sɛ wofa wo mma nnamfo na woboa wɔn ma wɔn nso fa Yehowa adamfo a, wɔbɛbrɛ wɔn ho ase ama wo. (Dwom 25:14) Wo mma bɛhu sɛ wodɔ wɔn na wobu wɔn, na ɛbɛyɛ mmerɛw koraa ama wɔn sɛ wɔne wo bɛbɔ biribiara ho nkɔmmɔ.\n5. Ná Yesu asuafo no bɛyɛ dɛn anya anigye wɔ Yehowa adwuma no mu?\n5 Ná Yesu nim sɛ, sɛ n’asuafo no ani gye ho sɛ wɔbɛsom Yehowa na wɔyere wɔn ho ka asɛmpa no a, wɔn ani bɛgye paa. Enti ɔhyɛɛ wɔn nkuran sɛ wɔnyere wɔn ho nyɛ asɛnka adwuma no, na ɔhyɛɛ bɔ sɛ ɔbɛboa wɔn.—Mateo 28:19, 20.\n6, 7. Sɛ wokyerɛkyerɛ wo mma ma wɔn ani kũ nneɛma a ɛfa Yehowa som ho a, dɛn nti na yɛbɛtumi aka sɛ wodɔ wɔn?\n6 Nea wopɛ ne sɛ wo mma bɛfa Yehowa adamfo. Yehowa nso pɛ sɛ wotete wo mma na wotene wɔn so. Wama wo tumi sɛ yɛ saa. (Efesofoɔ 6:4) Enti ɛsɛ sɛ wohwɛ sɛ wobɛtete wo mma bere nyinaa. Susu saa asɛm yi ho hwɛ: Wohwɛ ma wo mma kɔ sukuu efisɛ wonim sɛ ɛho hia sɛ wɔsua nwoma, na wopɛ sɛ wɔsua nneɛma foforo nso. Saa ara na wohwɛ ma wo mma kɔ asafo nhyiam, nhyiam akɛse ne nketewa, na wo ne wɔn yɛ abusua som. Nea enti a woyɛ saa ne sɛ, nkyerɛkyerɛ a wɔnya fi Yehowa hɔ no bɛtumi agye wɔn nkwa. Enti boa wɔn ma wɔnsua Yehowa ho ade, na ma wɔnhu sɛ Yehowa bɛtumi akyerɛkyerɛ wɔn ma wɔahu nyansa ankasa. (Mmebusɛm 24:14) Afei nso, tete wo mma ma wɔnkɔ asɛnka daa. Suasua Yesu na boa wo mma ma wɔmfa Onyankopɔn Asɛm no nkyerɛkyerɛ afoforo.\n7 Sɛ mmabun ma wɔn ani kũ nneɛma a ɛfa Yehowa som ho te sɛ Onyankopɔn asɛm a wɔbɛsua, asafo nhyiam ne asɛnka a wɔbɛkɔ ho a, ɛboa wɔn sɛn? Erin yɛ onuawa a ɔte South Africa. Ɔka sɛ: “Bere a yɛyɛ mmofra no, sɛ yɛn awofo ka sɛ yɛrebɛsua Bible, yɛrebɛkɔ asafo nhyiam ne asɛnka a, na yɛtaa bɔ yɛn hwene, na na yɛnwiinwii. Ɛtɔ da bi a, na yɛmpɛ sɛ yɛyɛ abusua adesua, enti ɛyɛ a na yɛahyɛ da ayɛ biribi de asɛe adesua no. Nanso yɛn awofo amma wɔn abam ammu.” Onuawa no ani sɔ nea n’awofo yɛeɛ no paa efisɛ wɔboaa no ma ɔhuu sɛnea saa nneɛma no ho hia. Seesei bere biara a asafo nhyiam bɛpa onuawa no ti so anaa ɔrentumi nkɔ asɛnka no, ɔhwɛ sɛ ɔremma ɛnyɛ ne su.\n8. (a) Dɛn na Yesu yɛ de kyerɛɛ sɛ ɔbrɛ ne ho ase? (b) Sɛnea na Yesu brɛ ne ho ase no boaa n’asuafo no sɛn?\n8 Ɛwom sɛ na Yesu yɛ pɛ deɛ, nanso na ɔbrɛ ne ho ase, na ɔka kyerɛɛ n’asuafo no sɛ ɔhia Yehowa mmoa. (Kenkan Yohane 5:19.) Wei maa obu a na asuafo no wɔ ma Yesu no so tewee anaa? Dabi. Bere a asuafo no huu sɛ Yesu de ne ho to Yehowa so paa no, wɔn nso nyaa Yesu mu ahotoso kɛse. Akyiri yi, asuafo no suasuaa sɛnea na ɔbrɛ ne ho ase no.—Asomafoɔ Nnwuma 3:12, 13, 16.\nSɛ wogye wo mfomso tom a, wo mma bɛnya obu ama wo\n9. Sɛ wogye wo mfomso tom na wopa kyɛw a, ɔkwan bɛn so na wei bɛboa wo ba a ɔyɛ ɔbabun no?\n9 Yɛnte sɛ Yesu, yɛn deɛ yɛtɔ sin, na yɛdi mfomso nso. Enti brɛ wo ho ase. Hu sɛ nneɛma pii wɔ hɔ a worentumi nyɛ, na gye wo mfomso nso tom. (1 Yohane 1:8) Sɛ woyɛ saa a, wo ba a ɔyɛ ɔbabun no nso bɛsuasua wo na wagye ne mfomso atom, na ɔbɛnya obu ama wo paa. Sɛ yɛbɛka a, hena na wobu no paa? W’adwumam panyin a ɔdi mfomso a ɔgye tom anaa nea ɔnnye ne mfomso ntom? Rosemary a ɔwɔ mma mmiɛnsa ka sɛ na ɔne ne kunu fi wɔn pɛ mu gye wɔn mfomso tom. Ɔkaa sɛ: “Saa a yɛyɛeɛ nti, sɛ yɛn mma no hyia ɔhaw bi a, na wɔne yɛn bɔ ho nkɔmmɔ.” Ɔde kaa ho sɛ: “Yɛkyerɛkyerɛɛ yɛn mma no ma wɔhuu baabi a sɛ wɔhyia ɔhaw a wɔbɛnya mmoa a ɛfata paa. Sɛ wɔhia mmoa a, bere nyinaa na yɛtwe wɔn adwene si asafo nwoma so, na na yɛne wɔn bɔ mpae.”\n10. Bere a Yesu reka nea ɛsɛ sɛ n’asuafo no yɛ akyerɛ wɔn no, dɛn na ɔyɛeɛ de kyerɛɛ sɛ ɔbrɛ ne ho ase?\n10 Ná Yesu wɔ tumi sɛ ɔka nea ɛsɛ sɛ n’asuafo no yɛ kyerɛ wɔn. Nanso esiane sɛ na ɔbrɛ ne ho ase nti, na ɔtaa kyerɛkyerɛ nea enti a ɛsɛ sɛ wɔyɛ saa no mu kyerɛ wɔn. Ɛho nhwɛso ne sɛ, wanka ankyerɛ wɔn kɛkɛ sɛ wɔnhwehwɛ Ahenni no ne Onyankopɔn trenee kan. Mmom, ɔsan kaa sɛ: “Ɔde nneɛma a aka yi nyinaa bɛka ho ama mo.” Bere a Yesu ka kyerɛɛ wɔn sɛ wɔnnyae atɛn a wɔbu nkurɔfo no, ɔkyerɛkyerɛɛ mu kyerɛɛ wɔn sɛ: “Na wɔammu mo atɛn; atɛn a mobuo no, ɛno ara na wɔbɛbu mo.”—Mateo 6:31–7:2.\n11. Sɛ wohyɛ mmara anaa wosi gyinae bi a, dɛn nti na ɛyɛ papa sɛ wokyerɛkyerɛ mu kyerɛ wo ba a ɔyɛ ɔbabun no?\n11 Bere a ɛsɛ mu no, kyerɛkyerɛ nea enti a woahyɛ mmara bi anaa woasi gyinae bi mu kyerɛ wo ba a ɔyɛ ɔbabun no. Sɛ ɔnya hu nea enti a woreyɛ saa a, n’ani bɛgye ho sɛ ɔbɛyɛ osetie ama wo. Barry a ɔtetee mma nnan no ka sɛ: “Sɛ wokyerɛkyerɛ nea enti a woreyɛ biribi mu kyerɛ wo mma a wɔyɛ mmabun a, wɔnya wo mu ahotoso.” Wɔbɛhu sɛ ɛnyɛ sɛ wowɔ tumi nti na wohyɛɛ mmara anaa wosii gyinae bi, na mmom biribi pa bi nti na woyɛɛ saa. Afei nso, kae sɛ mmabun nyɛ mmofra nkumaa bio. Wɔresua sɛ wɔn ankasa bɛdwene nneɛma ho, na wɔn ankasa asisi wɔn gyinae. (Romafoɔ 12:1) Barry ka sɛ: “Ɛsɛ sɛ mmabun sua sɛ wɔbɛsisi gyinae pa sen sɛ wɔbɛyɛ nneɛma a ɛda wɔn koma so ara kɛkɛ.” (Dwom 119:34) Enti brɛ wo ho ase na kyerɛkyerɛ nea enti a wosii gyinae bi mu kyerɛ wo ba a ɔyɛ ɔbabun no. Sɛ woyɛ saa a, ɔsua sɛ ɔno ankasa bɛsisi ne gyinae, na ɔbɛhu sɛ wobu no na woahu sɛ ɔrenyini.\n12. Esiane sɛ na Yesu wɔ nhumu nti, mmoa bɛn na ɔde maa Petro?\n12 Ná Yesu wɔ nhumu, na na ɔnim mmoa a ɛhia sɛ ɔde ma n’asuafo no. Ɛho nhwɛso ni. Bere a Yesu ka kyerɛɛ n’asuafo sɛ wɔbɛkum no no, Petro ka kyerɛɛ Yesu sɛ ɔnka asɛmpa mma ne ho. Ná Yesu nim sɛ Petro dɔ no, nanso na ɔnim nso sɛ adwene a Petro de kaa asɛm no ntene. Dɛn na Yesu yɛ de boaa Petro ne asuafo a wɔaka no? Nea ɛdi kan, Yesu tenee adwene a na Petro kura no. Afei, ɔkaa nea ɛbɛto wɔn a sɛ wɔhyia tebea a emu yɛ den a, wɔde Yehowa apɛde bɛto nkyɛn no ho asɛm. Yesu san kaa sɛ Yehowa bɛhyira wɔn a wɔde ahofama som no no. (Mateo 16:21-27) Petro suaa biribi fii saa asɛm yi mu.—1 Petro 2:20, 21.\n13, 14. (a) Dɛn na ɛbɛtumi aboa ma woahu sɛ ɛhia sɛ wo ba a ɔyɛ ɔbabun hyɛ ne gyidi den? (b) Wobɛyɛ dɛn ahu mmoa a wo babarima anaa wo babaa hia ankasa?\n13 Bɔ Yehowa mpae hwehwɛ nhumu sɛnea ɛbɛyɛ a wobɛhu nea wobɛyɛ de aboa wo ba a ɔyɛ ɔbabun no. (Dwom 32:8) Ebia woahu sɛ wo ba no ani nnye nnansa yi, anaa ɔkeka anuanom ho nsɛmmɔne. Ebia wote nka sɛ asɛm bi wɔ hɔ a ɔmpɛ sɛ ɔka kyerɛ wo. Nnya adwene ntɛm ara sɛ wo ba no reyɛ biribi bɔne wɔ sum ase. * (Hwɛ ase hɔ asɛm no.) Nanso mmu w’ani ngu ɔhaw no so anaa nhwɛ kwan sɛ ɛno ara bɛkɔ. Ebia ɛsɛ sɛ woboa no ma ɔhyɛ ne gyidi den.\nBoa wo ba a ɔyɛ ɔbabun ma ɔnnya nnamfo pa wɔ asafo no mu (Hwɛ nkyekyɛm 14)\n14 Nea ɛbɛyɛ na woahu ɔkwan a wobɛfa so aboa wo ba a ɔyɛ ɔbabun no, tɔ wo bo ase bisa no nsɛm na ma ɔnhu sɛ wobu no. Ɛte sɛ nea woresa nsuo afi abura mu. Sɛ wotwe ade a wode resa nsuo no ntɛmntɛm a, worenya nsuo pii sɛnea worehwehwɛ no. Saa ara na sɛ woamfa ntoboase ammisa wo ba a ɔyɛ ɔbabun no nsɛm anaa woyɛ w’adwene sɛ wobɛhyɛ no ma wakasa a, ɔrenka nea ɛwɔ n’adwene ne n’akoma mu ankasa nkyerɛ wo. (Kenkan Mmebusɛm 20:5.) Ilaria werɛ mfii sɛ bere a na ɔyɛ ɔbabun no, na ɔnim sɛ ɛyɛ mfomso sɛ ɔne ne sukuufo bɛbɔ pii deɛ, nanso na ɔpɛ sɛ ɔyɛ saa. N’awofo huu sɛ na biribi haw no. Ilaria ka sɛ: “Da koro anwummere bi m’awofo ka kyerɛɛ me sɛ wɔahu sɛ m’ani nnye nnansa yi, na wɔbisaa me nea ɛhaw me. Ɛhɔ ara na mefii ase tee nisuo kaa nea ɛhaw me no kyerɛɛ wɔn, na mekaa sɛ wɔmmoa me. Wɔbam me, na wɔka kyerɛɛ me sɛ wɔte me ase, na wɔhyɛɛ me bɔ sɛ wɔbɛboa me.” Ntɛm ara na Ilaria awofo boaa no ma ɔnyaa nnamfo pa wɔ asafo no mu.\nHwehwɛ su pa a wo ba a ɔyɛ ɔbabun wɔ na kamfo no\n15. Dɛn bio na Yesu yɛe a ɛkyerɛ sɛ na ɔwɔ nhumu?\n15 Nhumu na ɛmaa Yesu huu su pa a n’asuafo no wɔ. Nhwɛso bi ni. Bere a Natanael tee sɛ Yesu fi Nasaret no, ɔbisaa sɛ: “Biribi pa bi bɛtumi afiri Nasaret aba?” (Yohane 1:46) Sɛ na wowɔ hɔ a, anka wobɛnya adwene sɛ Natanael kura adwemmɔne anaasɛ ɔnni gyidi? Yesu annya adwene a ɛte saa. Mmom na ɔwɔ nhumu, na ɔhuu sɛ Natanael ka nokware, enti ɔkaa sɛ: “Israelni amapa a nnaadaa nni ne mu nie.” (Yohane 1:47) Ná Yesu tumi hu nea ɛwɔ nnipa komam, na ɔde saa tumi no hwehwɛɛ su pa a ɛwɔ nnipa ho.\n16. Wobɛyɛ dɛn atumi aboa wo ba a ɔyɛ ɔbabun ma wanya su pa?\n16 Ɛwom sɛ worentumi nhu nea ɛwɔ obi komam sɛnea na Yesu tumi hu no deɛ, nanso wobɛtumi de nhumu ayɛ adwuma. Yehowa bɛtumi aboa wo ma woahu su pa a wo ba a ɔyɛ ɔbabun no wɔ. Sɛ mpo wo ba no anyɛ ade a ɛtene a, nka da sɛ ɔyɛ nipabɔne anaa ɔhaw adwene. Mfa saa nsusu no da. Mmom, ka kyerɛ no sɛ wotumi hu su pa bi wɔ ne ho, na wogye di sɛ ɔpɛ sɛ ɔyɛ nea ɛtene. Ma w’ani nna hɔ na hwɛ nsakrae pa a ɔreyɛ na kamfo no. Bere biara a ɛbɛyɛ yie no, ma no adwuma foforo nka nea ɔyɛ ho na aboa no ma su pa a ɔwɔ no ada adi yie. Saa na Yesu yɛɛ n’asuafo no. Bere a Yesu hyiaa Natanael (a wɔsan frɛ no Bartolomeo) afe baako ne fã akyi no, ɔmaa no adwuma titiriw bi. Yesu yɛɛ Natanael ɔsomafo, na Natanael de nokwaredi yɛɛ adwuma a Yesu de maa no no. (Luka 6:13, 14; Asomafoɔ Nnwuma 1:13, 14) Enti sɛ́ anka wobɛma wo ba a ɔyɛ ɔbabun ate nka sɛ ɔnyɛ ade pa da no, kamfo no na hyɛ no nkuran. Ma ɔnhu sɛ ɔbɛtumi ama wo ne Yehowa ani agye, na ɔbɛtumi nso de ɔdom akyɛde a ɔwɔ no asom Yehowa.\nMOTETE MO MMA A, MO ANI BƐGYE PAA\n17, 18. Sɛ wokɔ so tete wo ba a ɔyɛ ɔbabun ma ɔsom Yehowa a, dɛn na ɛbɛfi mu aba?\n17 Wobɛtumi ate nka sɛ ɔsomafo Paulo. Ná ɔdwene wɔn a ɔde wɔn ayɛ ne mma no ho. Saa nkurɔfo no yɛ nnipa a ɔboaa wɔn ma wɔbɛsuaa Yehowa ho ade, na na ɔdɔ wɔn paa. Enti na ɔsuro sɛ ebia na wɔn mu binom ankɔ so ansom Yehowa. (1 Korintofoɔ 4:15; 2 Korintofoɔ 2:4) Victor a ɔtetee mma mmiɛnsa no ka sɛ: “Bere a yɛn mma no duu wɔn mmabunbere mu no, na ɛyɛ den paa. Nanso anigye a yɛnyaeɛ no sen nsɛnnennen a yɛhyiae no koraa. Yehowa boaa yɛn ma yɛne yɛn mma no faa nnamfo.”\n18 Awofo, esiane sɛ modɔ mo mma paa nti, monkɔ so nyere mo ho ntete wɔn. Mommma mo abam mmmu. Mo deɛ, sɛ mo mma si gyinae sɛ wɔbɛsom Onyankopɔn na wɔkɔ so de nokwaredi som no daa a, monhwɛ sɛnea mo ani bɛgye afa.—3 Yohane 4.\n^ nky. 13 Sɛ awofo kenkan Nyan! a ɛbaa March 8, 1994, kratafa 18-20 a, ɛbɛtumi aboa wɔn.\nSuasua Yesu nhwɛso: Sua sɛnea Yesu tetee n’asuafo no. Ɔkyerɛkyerɛɛ wɔn sɛ wɔnnɔ Yehowa na wɔnsom no. Yesu faa wɔn nnamfo, na ɔhwehwɛɛ su pa a ɛwɔ wɔn ho. Bere a ɔkaa sɛ wɔnyɛ biribi no, ɔkyerɛɛ wɔn nea enti a ɛsɛ sɛ wɔyɛ


Tesalonikafo II 3 NA-TWI - Mommɔ mpae mma yɛn - Anuanom, asɛm a - Bible Gateway\nTesalonikafo II 2Timoteo I 1\nTesalonikafo II 3 Nkwa Asem (NA-TWI)\n3 Anuanom, asɛm a etwa to ne sɛ, mommɔ mpae mma yɛn sɛnea ɛbɛyɛ a Awurade asɛm bɛkɔ so atrɛw ntɛm sɛnea ɛyɛe wɔ mo mu no. 2 Afei mommɔ mpae mma yɛn sɛnea ɛbɛyɛ a Onyankopɔn beyi yɛn afi abɔnefo ne nsɛmmɔnedifo nsam. Efisɛ, ɛnyɛ nnipa nyinaa na wogye asɛm no di. 3 Nanso Awurade yɛ ɔnokwafo. Ɔbɛhyɛ mo den na wagye mo afi ɔbɔnefo no nsam. 4 Awurade mma yɛn mo mu anidaso. Yɛwɔ anidaso sɛ moreyɛ na mobɛkɔ so ayɛ biribiara a yɛbɛkyerɛ mo sɛ monyɛ no.


Timoteo Nhoma a Ɛto So Abien 3:1-17\nAwiei mmere no mu no, mmere a emu yɛ den bɛba (1-7)\nDi Paul nhwɛso akyi pɛpɛɛpɛ (8-13)\n‘Nneɛma a wusuae no, kɔ so fa yɛ adwuma’ (14-17)\nKyerɛwnsɛm no nyinaa fi Onyankopɔn honhom mu (16)\n3 Na hu eyi sɛ awiei mmere no+ mu no, mmere a emu yɛ den bɛba. 2 Efisɛ nnipa bɛyɛ pɛsɛmenkominya,* wɔbɛyɛ sikanibere, wɔbɛhoahoa wɔn ho, wɔbɛyɛ ahantan, wɔbɛkeka abususɛm, wɔrentie wɔn awofo asɛm, wɔbɛyɛ bonniayɛ, wobedi nkurɔfo huammɔ,* 3 wɔrennya tema, nkurɔfo rentumi ne wɔn nyɛ apam, wɔbɛsɛe nkurɔfo din, wɔrentumi nhyɛ wɔn ho so, wobedi atirimɔdensɛm,* wɔbɛyɛ wɔn a wɔmpɛ papa, 4 wobeyi nkurɔfo ama, wɔbɛyɛ asoɔden, wɔbɛyɛ ahomaso, sɛ́ anka wɔbɛdɔ Onyankopɔn no, anigye mmom na wɔbɛpɛ; 5 wuhu wɔn a wobɛka sɛ wɔsom Onyankopɔn, nanso wɔmmɔ wɔn bra sɛnea Onyankopɔn pɛ;*+ saa nnipa yi, twe wo ho fi wɔn ho. 6 Na wɔn mu binom bewiawia wɔn ho akɔ afi mu, na mmea a wɔyɛ mmerɛw a bɔne ahyɛ wɔn so na akɔnnɔ ahorow twetwe wɔn no, wɔbɛfa wɔn de wɔn ayɛ nkoa. 7 Wosua ade daa, nanso wontumi nnya nokware no ho nimdeɛ a edi mu no da. 8 Na sɛnea Yane ne Yambre ko tiaa Mose no, saa ara na saa nkurɔfo no nso ko tia nokware no. Wɔyɛ nnipa a wɔn adwene asɛe koraa, na Onyankopɔn nnye wɔn ntom wɔ gyidi no mu. 9 Na wɔrentumi nkɔ wɔn anim bio, efisɛ wɔn nkwaseasɛm bɛda adi pefee wɔ nnipa nyinaa anim, te sɛ nea ɛtoo saa mmarima baanu no.+ 10 Nanso wo de, nea woadi akyi pɛpɛɛpɛ ne me nkyerɛkyerɛ, m’abrabɔ,+ nea esi m’ani so, me gyidi, m’abotare, me dɔ, ne m’animia. 11 Bio nso, tan a nkurɔfo tan m’ani ne m’amanehunu, te sɛ nea ɛkɔɔ so wɔ Antiokia,+ Ikoniom,+ ne Listra+ no, wunim ne nyinaa. Mede animia gyinaa saa ateetee no ano, na Awurade gyee me fii ne nyinaa mu.+ 12 Nea ɛwom ne sɛ, wɔn a wɔpɛ sɛ wɔde onyamesom pa tena ase sɛ Kristo Yesu akyidifo nyinaa, nkurɔfo bɛtan wɔn ani.+ 13 Nanso nnipabɔnefo ne nnaadaafo bɛkɔ wɔn anim wɔ bɔne mu, wɔbɛdaadaa nkurɔfo na nkurɔfo nso adaadaa wɔn.+ 14 Na wo de, nea woasua na woagye adi sɛ ɛyɛ nokware no, kɔ so fa yɛ adwuma,+ efisɛ wunim wɔn a wusua fii wɔn nkyɛn, 15 na wo mmofraase+ na wusuaa nkyerɛwee kronkron no,+ na ɛno na ebetumi ama woahu nyansa afa Kristo Yesu mu gyidi so akɔ nkwagye mu.+ 16 Kyerɛwnsɛm no nyinaa fi Onyankopɔn honhom mu,+ na eye ma nkyerɛkyerɛ,+ kasakyerɛ, nneɛma ateɛteɛ, na ɛteɛ yɛn so ma yɛyɛ nea ɛteɛ,+ 17 sɛnea ɛbɛyɛ a Onyankopɔn nipa bɛfata paa a wɔasiesie no yiye ama adwuma pa biara.\n^ Anaa “ahopɛ.”\n^ Anaa “Onyankopɔn huammɔ.”\n^ Anaa “wɔn ani so bɛyɛ krakra.”\n^ Anaa “nanso wɔmfa tumi a ɛwɔ onyamesom mu no mmɔ wɔn bra.”


Adiyisɛm 9 ASCB - Otkrivenje 9 CRO\nTotorobɛnto A Ɛtɔ So Enum\n1Afei ɔbɔfoɔ a ɔtɔ so enum no hyɛnee ne totorobɛnto. Mehunuu nsoromma a wate firi soro abɛhwe asase so. Wɔmaa no ebunu a ase nni awieeɛ safoa. 2Nsoromma no buee ebunu no, na wisie kumɔnn firii mu sɛ fononoo kɛseɛ bi, na wisie no maa owia hann ne mframa a ɛwɔ hɔ no yɛɛ tumm. 3Mmoadabi firii wisie no mu baa asase so, na wɔmaa wɔn tumi sɛ anyanyankyerɛ. 4Wɔama wɔn ansɛe ɛserɛ anaa nnua anaa afifideɛ biara, na mmom, nnipa a Onyankopɔn nsɔano no bi nni wɔn moma so no deɛ, wɔmaa wɔn twee wɔn aso. 5Wɔamma saa mmoadabi no ɛkwan sɛ wɔnkunkum saa nnipa yi. Na mmom, wɔmaa wɔn ɛkwan sɛ wɔnha wɔn abosome enum. Wɔka wɔn a, wɔn ano yea no te sɛ nyanyankyerɛ deɛ. 6Saa abosome enum no mu no, saa nnipa no bɛpere owuo, nanso wɔrennya. Wɔbɛpɛ sɛ wɔwu, nanso owuo bɛdwane afiri wɔn nkyɛn.\n7Mmoadabi no te sɛ apɔnkɔ a wɔasiesie wɔn ama ɔko. Wɔwɔ biribi te sɛ sikakɔkɔɔ ahenkyɛ hyɛ wɔn ti. Na wɔn anim te sɛ nnipa anim. 8Wɔn tirinwi te sɛ mmaa tirinwi, ɛnna wɔn se nso te sɛ gyata se. 9Wɔde biribi te sɛ dadeɛ nkataboɔ akatakata wɔn bo. Na nnyegyeeɛ a wɔn ntaban yɛ no te sɛ apɔnkɔ bebree a wɔretwe nteaseɛnam akɔ ɔko. 10Wɔwɔ borɔ dua te sɛ anyanyankyerɛ. Na wɔn dua no enti na na wɔwɔ tumi a wɔde ha nnipa abosome enum no. 11Wɔwɔ ɔhene a ɔdi wɔn so, a ɔno ne ɔbɔfoɔ a ɔhwɛ bunu no so. Ne din wɔ Hebri kasa mu de “Abadon” ɛnna Hela kasa mu nso, ɛde “Apolion”, a nʼasekyerɛ ne “Ɔsɛefoɔ.”\n12Ɔhaw baako atwam. Yei akyi, ɔhaw mmienu bi bɛba.\nAhohommɔne Ɛnan No\n13Afei ɔbɔfoɔ a ɔtɔ so nsia no hyɛnee ne totorobɛnto. Metee nne bi firii sikakɔkɔɔ afɔrebukyia a ɛsi Onyankopɔn anim no ntweaso nyinaa. 14Nne no ka kyerɛɛ ɔbɔfoɔ a ɔtɔ so nsia a ɔkura totorobɛnto no sɛ, “Sanesane abɔfoɔ baanan a wɔasesa wɔn, Asubɔnten Eufrate ho no.” 15Wɔsanesanee abɔfoɔ baanan no. Wɔasiesie wɔn ama saa dɔnhwereɛ yi, saa da yi, saa bosome yi ne saa afeɛ yi sɛ wɔnkunkum adasamma mu nkyɛmu mmiɛnsa mu baako. 16Wɔdii akodɔm ɔpepem ahanu anim. Wɔbɔɔ wɔn dodoɔ no ho amaneɛ maa meteeɛ.\n17Na mʼanisoadehunu no mu no, mehunuu apɔnkɔ no ne wɔn kafoɔ. Na wɔn nkataboɔ no yɛ kɔɔ sɛ ogya, tumm sɛ afasebire, ɛnna akokɔsradeɛ sɛ sɔfe. Na ɔpɔnkɔ no ti te sɛ gyata ti a ogya wisie ne sɔfe firi wɔn anom. 18Saa ɔhaw ahodoɔ mmiɛnsa no a ɛyɛ ogya, wisie ne sɔfe no a ɛfiri apɔnkɔ no anom baeɛ no kumm adasamma nkyɛmu mmiɛnsa mu baako. 19Ɛfiri sɛ, na apɔnkɔ no tumi nyinaa firi wɔn anom ne wɔn dua. Wɔn dua te sɛ awɔ a wɔwɔ ti a ɛno na na wɔde pira nnipa.\n20Adasamma a wɔkaeɛ no a ɔhaw no ankum wɔn no annu wɔn ho amfiri wɔn nsa ano nnwuma ho. Wɔannyae ahonhommɔne ne ahoni ne sika ne dwetɛ ne ayowaa ne aboɔ ne nnua a ɛnhunu adeɛ na ɛnte asɛm na ɛntumi nnante no som. 21Saa ara nso na wɔannu wɔn ho amfiri wɔn awudie ne wɔn adutoɔ ne wɔn adwamammɔ ne wɔn korɔno ho.\nASCB : Adiyisɛm 9


Yohane 13 | Intanɛt So Bible| Wiase Foforɔ Nkyerɛaseɛ\n13 Afei na Yesu nim ansa na twam afahyɛ no rebedu sɛ ne dɔn no adu+ sɛ ofi wiase kɔ Agya no nkyɛn.+ Na esiane sɛ na Yesu dɔ n’ankasa ne de a wɔwɔ wiase no nti,+ ɔdɔɔ wɔn kosii awiei. 2 Enti bere a na wɔredi anwummeduan no, na Ɔbonsam de ahyɛ Simon ba Yuda Iskariot komam dedaw+ sɛ onyi no mma,+ 3 na esiane sɛ onim sɛ Agya no de nneɛma nyinaa ahyɛ ne nsa,+ na ofi Onyankopɔn hɔ na ɔrekɔ Onyankopɔn hɔ nti,+ 4 ɔsɔre fii aduan no ho yii n’atade nguguso guu hɔ. Afei ɔfaa mpopaho de bɔɔ ne mu.+ 5 Ɛno akyi no, ɔde nsu guu guasɛn mu na ofii ase hohoroo asuafo no nan ho+ na ɔde mpopaho a ɛbɔ ne mu no popaa ho. 6 Ɛnna oduu Simon Petro so. Ɔka kyerɛɛ no sɛ: “Awurade, wo na worehohoro me nan ho?”+ 7 Yesu bua see no sɛ: “Nea mereyɛ yi wonte ase seesei, nanso eyinom akyi no, wobɛte ase.”+ 8 Petro ka kyerɛɛ no sɛ: “Worenhohoro me nan ho da.” Yesu buaa no sɛ: “Sɛ manhohoro wo nan ho a,+ wunni kyɛfa biara me mu.” 9 Simon Petro ka kyerɛɛ no sɛ: “Awurade, ɛnyɛ me nan ho nko, na mmom me nsa ho ne me tirim nso ka ho.” 10 Yesu ka kyerɛɛ no sɛ: “Nea waguare+ no, enhia no hwee sɛ ɔbɛhohoro ne nan ho, efisɛ ne ho nyinaa afi. Mo ho afi, nanso ɛnyɛ mo nyinaa.” 11 Na onim onipa a obeyi no ama ankasa.+ Enti na ɔkae sɛ: “Ɛnyɛ mo nyinaa na mo ho afi” no. 12 Afei bere a ɔhohoroo wɔn nan ho wiei a ɔhyɛɛ n’atade nguguso no kɔtenaa ɔpon no ho bio no, ɔka kyerɛɛ wɔn sɛ: “Moahu nea mayɛ mo yi? 13 Mofrɛ me ‘Ɔkyerɛkyerɛfo’+ ne ‘Awurade,’+ na ɛyɛ ne kwan so sɛ moka saa, efisɛ meyɛ saa.+ 14 Na sɛ me a meyɛ Awurade ne Ɔkyerɛkyerɛfo ahohoro mo nan ho a,+ ɛsɛ sɛ mo nso mo mu biara hohoro ne yɔnko nan ho.+ 15 Na magyaw mo nhwɛsode sɛ sɛnea mayɛ mo no, mo nso monyɛ saa ara.+ 16 Nokware, nokware, mise mo sɛ, akoa nsen ne wura, na saa ara na nea wɔasoma no nsen onii a ɔsomaa no no.+ 17 Sɛ munim eyinom na moyɛ a, mo ani begye.+ 18 Ɛnyɛ mo nyinaa ho asɛm na mereka; minim wɔn a mapaw wɔn.+ Na mmom sɛnea Kyerɛwnsɛm no bɛba mu+ sɛ, ‘Nea na odi m’aduan no, wama ne nantin so atia me.’+ 19 Efi saa bere yi mereka akyerɛ mo ansa na aba,+ sɛnea ɛbɛyɛ na sɛ enya ba a, mubegye adi sɛ mene no. 20 Nokware, nokware, mise mo sɛ, nea ogye obiara a mesoma no no gye me nso.+ Saa ara na nea ogye me no gye nea ɔsomaa me no nso.”+ 21 Yesu kaa eyi wiei no, ne ho yeraw no, na ɔpaee mu kae sɛ: “Nokware, nokware, mise mo sɛ, mo mu biako beyi me ama.”+ 22 Asuafo no hwehwɛɛ wɔn ho anim a wonhu onii a ɔreka ne ho asɛm.+ 23 Ná asuafo no mu biako a Yesu dɔ no+ tweri Yesu kokom. 24 Enti Simon Petro buu n’ani kyerɛɛ no see no sɛ: “Kyerɛ onii a ɔreka ne ho asɛm.” 25 Ɛnna ɔsan pa twerii Yesu kokom ka kyerɛɛ no sɛ: “Awurade, ɛyɛ hena?”+ 26 Ɛnna Yesu buae sɛ: “Ɔno na mede paanoo sin bɛbɔ ayowa mu ama no no.”+ Afei bere a ɔde paanoo sin no bɔɔ mu no, ɔde maa Yuda, Simon Iskariot ba no. 27 Ogyee paanoo sin no wiei no, Satan bɛhyɛn ne mu.+ Ɛnna Yesu ka kyerɛɛ no sɛ: “Nea woreyɛ no, yɛ no ntɛmntɛm.” 28 Nanso na wɔn a wɔte ɔpon no ho no biara nnim nea enti a ɔkaa saa kyerɛɛ no. 29 Esiane sɛ Yuda na na okura sika adaka+ no nti, ebinom susuw sɛ na Yesu reka akyerɛ no sɛ: “Kɔtotɔ nneɛma a yehia ma afahyɛ no,” anaa ɔmfa biribi mma ahiafo.+ 30 Afei bere a ogyee paanoo sin no, ofii hɔ ntɛm ara. Na ɛyɛ anadwo.+ 31 Enti ofii adi no, Yesu kae sɛ: “Afei wɔahyɛ onipa Ba no anuonyam,+ na ne nti wɔahyɛ Onyankopɔn anuonyam. 32 Na Onyankopɔn ankasa bɛhyɛ no anuonyam,+ na ɔbɛhyɛ no anuonyam ntɛm ara. 33 Mma nkumaa,+ me ne mo bɛtena bere tiaa bi. Mobɛhwehwɛ me; na sɛnea meka kyerɛɛ Yudafo no sɛ, ‘Baabi a merekɔ no muntumi mma hɔ’+ no, saa ara na seesei meka kyerɛ mo nso. 34 Mede ahyɛde foforo rema mo, sɛ monnodɔ mo ho; sɛnea medɔ mo no,+ mo nso monnodɔ mo ho saa ara.+ 35 Sɛ mododɔ mo ho a, ɛno na ɛbɛma nnipa nyinaa ahu sɛ moyɛ m’asuafo ampa.”+ 36 Simon Petro ka kyerɛɛ no sɛ: “Awurade, ɛhe na worekɔ?” Yesu buae sɛ: “Baabi a merekɔ no wuntumi nni m’akyi seesei, nanso akyiri yi wubedi akyi aba.”+ 37 Petro ka kyerɛɛ no sɛ: “Awurade, adɛn nti na mintumi nni w’akyi seesei? Mede me kra bɛto hɔ ama wo.”+ 38 Yesu buae sɛ: “Wode wo kra bɛto hɔ ama me? Meka no nokwarem kyerɛ wo sɛ, ansa na akokɔ bɛbɔn no, na woapa me mprɛnsa.”+


Ɔweɔn-Aban—Dza Adzesua Nsɛm Wɔ Mu, May 2020\nAdzesua nsɛm a yebosũa July 6–August 2, 2020.\nAdzesua asɛm 19: July 6-12, 2020. Yehu adanse a ɔkyerɛ dɛ Daniel no nkɔnhyɛ a ɔfa “kwaamu [anaa etsifi] afamu hen” nye “pomu [anaa anaafo] afamu hen” no ho no gu do ara rinya mbamu. Ebɛnadze ntsi na yetum dze ahotodo kã dɛm? Ebɛnadze ntsi na ohia dɛ yɛtse nkɔnhyɛ yi no mu nsɛm ase yie?\nNkɔnhyɛ mu nsɛm a ɔfa ‘etsifi afamu hen no’ nye ‘anaafo afamu hen no’ ho nye nkɔnhyɛ mu nsɛm afofor sisii wɔ ber kor mu. Ebɛn kwan do na dɛm nkɔnhyɛ ahorow no ma yehu dɛ wiadze nhyehyɛɛ yi bɛba ewiei ndaansa yi ara?\nAdzesua asɛm 20: July 13-19, 2020. Ndɛ, woana nye ‘etsifi afamu hen no,’ na ebɛn kwan do na wɔbɛsɛɛ no? Sɛ yenya nsɛmbisa yi ho mbuae a, obotum ahyɛ hɛn gyedzi dzen, na aaboa hɛn ma yeesiesie hɛnho ama nsɔhwɛ a ɔda hɛn enyim wɔ daakye a onnyi ekyir no.\nAdzesua asɛm 21: July 20-26, 2020. Adzesua asɛm yi bɛma yenya enyisɔ kɛse ama Jehovah nye akyɛdze ahorow bi a ɔdze ama hɛn. Ɔbɛsan aboa hɛn ma yɛnye hɔn a wɔnngye Nyankopɔn nndzi no eesusu nsɛm ho.\nAdzesua asɛm 22: July 27–August 2, 2020. Adzesua a odzi iyi enyim no, yesusuu akyɛdze ahorow a Nyankopɔn dze ama hɛn a yɛdze hɛn enyi hu no ho. Adzesua yi mu no, yebosusu akyɛdze fofor bi ho; ɔyɛ akoradze ahorow bi a yɛmmfa hɛn enyi nnhu. Afei yebosusu mbrɛ yebesi akyerɛ dɛm akoradze ahorow yi ho enyisɔ. Bio so, adzesua yi bɔboa hɛn ma enyisɔ a yɛwɔ ma Jehovah Nyankopɔn a ɔyɛ dɛm akoradze yi Farbaa no aayɛ kɛse.


“Wɔn a Wɔde Adwuma no Ahyɛ Wɔn Nsa”—The Golden Age Nsɛmma Nhoma Ho Abakɔsɛm\nKENKAN WƆ Albanian Amharic Angolan Sign Language Arabic Armenian Aymara Azerbaijani Azerbaijani (Cyrillic) Bassa (Cameroon) Bengali Bicol Boulou Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga (Malawi) Chitumbuka Chiyao Chuvash Croatian Czech Danish Dutch Efik English Estonian Fijian Finnish French Georgian German Greek Guarani Gujarati Gun Hausa Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Japanese Kannada Kikamba Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Latvian Lithuanian Luganda Luo Macedonian Macua Malagasy Malay Malayalam Marathi Maya Mongolian Ndebele (Zimbabwe) Nepali Nigerian Pidgin Norwegian Okpe Oromo Ossetian Pangasinan Papiamento (Curaçao) Persian Polish Portuguese Punjabi Quechua (Bolivia) Romanian Russian Samoan Sango Sena Serbian Serbian (Roman) Shona Sinhala Slovak Slovenian Solomon Islands Pidgin Spanish Sranantongo Swahili Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshwa Turkish Turkmen Tuvaluan Twi Tzotzil Ukrainian Urdu Uzbek Vietnamese Waray-Waray Wolaita Yoruba Zapotec (Isthmus)\n“Wɔn a Wɔde Adwuma no Ahyɛ Wɔn Nsa”\nBERE a mframa fae na osu tɔe nna pii akyi no, Dwoda, September 1, 1919, owia bɔe ma ewim yɛɛ hyew. Saa da no awia, wofii ɔmantam nhyiam bi ase wɔ Cedar Point, Ohio, U.S.A. Wofii ase no, ná nhyiamfo a wɔwɔ asa a ɛfa nnipa 2,500 so no nnu 1,000. Nanso eduu anwummere no na nhyiamfo 2,000 abɛka ho. Ebinom de nhyɛmma ne kar bae, na ebinom nso hyɛɛ da yɛɛ nhyehyɛe de keteke bae. Eduu Benada no, na nnipa no adɔɔso araa ma wɔantumi antoa nhyiam no so wɔ asa no so. Enti wɔyɛɛ nea aka no wɔ abɔnten wɔ nnua akɛse bi ase.\nSɛ owia no hann fa nnua no nhaban a ayɛ kusuu no mu tɔ mmarima no ntade so a, na wɔn ntade no ayɛ te sɛ nea wɔadi adwini agu mu. Na mmea no hyehyɛ kyɛw a ntakra tuatua ho. Mframa bi bɔɔ brɛoo fii Ɔtare Erie so, na ɛmaa ntakra no wosowosowee. Onua bi kae sɛ: “Ɛte sɛ nea yɛwɔ turo fɛfɛ bi mu. Wohwɛ benkum na wohwɛ nifa a, wonte dede biara. Ná ɛte sɛ nea yɛafi wiase dedaw yi mu na yɛwɔ paradise.”\nBaabi a wɔyɛɛ nhyiam no na ɛhɔ yɛ fɛ de, nanso nea ɛmaa ɛhɔ yɛɛ fɛ paa ne anuanom anim a na ayɛ sereserew no. Atesɛm krataa bi kae sɛ: “Wuhu sɛ wɔn nyinaa yɛ nkurɔfo a wɔmfa wɔn som nni agorɔ koraa, nanso na wɔn ho yɛ anika, na na wɔn ani gye wɔn ho paa.” Mfe kakra a na atwam no, na Bible Asuafo no afa ɔhaw pii mu. Enti na wɔn ani agye paa sɛ wɔne wɔn nuanom Kristofo ahyiam. Ɔhaw a wohyiae no bi ni: wohyiaa ɔsɔretia wɔ ɔko mu; akasakasa a emu yɛ den kɔɔ so wɔ asafo ahorow mu; wɔtoo Brooklyn Betel mu; Ahenni no nti, wɔde anuanom pii koguu afiase. Wɔn mu bi ne anuanom baawɔtwe a na wodi asafo no anim no. Atumfoɔ no kae sɛ wɔnkɔda afiase mfe 20. *\nBible Asuafo no binom abam bui, na wɔn adwene tu frae ma wogyaee adansedi adwuma no. Nanso wɔn mu dodow no ara yɛɛ nea wobetumi biara de animia gyinaa atumfoɔ no ateetee ano. Bere bi, obi a ɔhwehwɛ nsɛm mu bisabisaa Bible Asuafo no nsɛm. Ɔkae sɛ, kɔkɔbɔ a emu yɛ den a yɛde ama Bible Asuafo no nyinaa akyi no, wɔn nyinaa kae sɛ “wɔbɛkɔ so aka Onyankopɔn asɛm no akosi awiei.”\nSɔhwɛ bere no nyinaa mu no, na Bible Asuafo a wodi nokware no “rehwɛ Awurade anim, . . . wɔbɔɔ mpae bere nyinaa de hwehwɛɛ Agya no akwankyerɛ.” Afei de, na wɔasan ahyiam wɔ Cedar Point nhyiam ase ama wɔn ani agye paa. Onuawa baako kaa asɛm a na ɛda anuanom dodow no ara koma so. Nea na wɔredwinnwen ho ne sɛnea na “wɔbɛsan abom ayɛ asɛnka adwuma no denneennen.” Ade a na ɛho hia wɔn paa ne asɛnka adwuma no a na wɔbɛsan afi ase no!\nNnawɔtwe no nyinaa, na nhyiamfo no rebisabisa wɔn ho nea nkyerɛwde “GA” no kyerɛ. Ná wɔakyerɛw “GA” no agu nhyiam no program so, nkratasin a wɔde ma akwaaba, ne nkyerɛwee a ɛbobɔ nhyiam no ase baabiara so. Awiei koraa no, Fida a na ɛyɛ “Mfɛfo Adwumayɛfo Da” no, Joseph F. Rutherford maa nhyiamfo 6,000 no huu nea “GA” no kyerɛ. Ná egyina hɔ ma The Golden Age. Ɛyɛ nsɛmma nhoma foforo a na wɔde rebɛyɛ asɛnka adwuma no. *\nOnua Rutherford kaa ne mfɛfo Kristofo a wɔasra wɔn ho asɛm sɛ: “Gyidi a wɔwɔ nti, ɛmfa ho ɔhaw a wɔahyia nyinaa no, wɔhwɛ bere a ɔhaw ne abɛbrɛsɛ nyinaa befi hɔ wɔ Mesia nniso ase no kwan. . . . Wobu asɛnka adwuma no sɛ wɔn adwuma titiriw, na ɛyɛ hokwan sɛ wɔbɛka bere a ɔhaw ne abɛbrɛsɛ nyinaa befi hɔ no ho asɛm akyerɛ wiase nnipa nyinaa. Wei ka adwuma a Onyankopɔn de ama wɔn no ho.”\nThe Golden Age “yɛ Nsɛmma Nhoma a ɛka Nokware, Anidaso, ne Gyidi ho asɛm.” Yɛde nsɛmma nhoma no bɛkɔ afie afie na yɛama nkurɔfo akra bi. Wei yɛ ɔkwan foforo yɛbɛfa so aka asɛmpa no. Bere a Onua Rutherford bisae sɛ henanom na wɔpɛ sɛ wɔyɛ saa adwuma yi bi no, prɛko pɛ na anuanom nyinaa sɔree. Afei anuanom de “ahokeka ne nsi a ɛte sɛ Yesu de no” too dwom a asɛmti ne: “O Awurade, ma wo hann ne wo nokware mmra.” J. M. Norris kae sɛ: “Me werɛ remfi sɛnea yɛtoo dwom no maa asase wosowee no da.”\nBere a yɛpɔn nhyiam no, anuanom de nnɔnhwerew pii too santen sɛ wɔrekɔkra nsɛmma nhoma no bi. Ná wɔpɛ sɛ wɔka wɔn a wobedi kan akra bi no ho. Mabel Philbrick koma kaa no paa ma ɔkae sɛ: “Bere a yehui sɛ yɛrebenya adwuma ayɛ bio no, yɛn ani gyei paa!” Saa ara na anuanom pii nso tee nka.\nNá Bible Asuafo bɛyɛ 7,000 asiesie wɔn ho sɛ wɔbɛyɛ adwuma no bi. Nsaano krataa a wɔtoo din Organization Method ne To Whom the Work Is Entrusted nhomawa no kyerɛkyerɛɛ akwan a yɛbɛfa so ayɛ adwuma no mu. Nea ɛkae ni: Ɔsom Dwumadibea foforo a ɛwɔ adwumayɛbea ti no na ɛde adwuma no ho akwankyerɛ bɛma. Ná ɛsɛ sɛ wɔtew Ɔsom Boayikuw wɔ asafo biara mu, na wɔpaw ɔsom adwuma kwankyerɛfo ma ɔde akwankyerɛ ma. Obiara asasesin a ɔbɛyɛ mu adwuma no bɛyɛ afie 150 kosi 200. Anuanom mmarima a wɔbɛyɛ adwuma no bi no, Yawda anwummere biara wɔbɛyɛ Ɔsom Nhyiam ama wɔn. Ná wɔbɛka osuahu a wɔanya wɔ asɛnka mu na wɔde asɛnka akontaabu ama.\nHerman Philbrick kae sɛ: “Yefii nhyiam ase duu fie ara pɛ na yɛn nyinaa fii nsɛmma nhoma a yɛbɛma nkurɔfo akra ho ɔsatu no ase.” Baabiara a wɔkɔe no, wonyaa nkurɔfo ma wotiee wɔn. Beulah Covey nso kae sɛ: “Bere a ɔko no baa awiei no, na nnipa pii werɛ ahow. Enti ɛkame ayɛ sɛ asetena a ɔhaw ne abɛbrɛsɛ biara nnim ho asɛm a na yɛreka no, na obiara ani gye ho.” Arthur Claus kyerɛwee sɛ: “Nsɛmma nhoma no dodow a nkurɔfo krae no yɛɛ asafo no mufo nyinaa nwonwa paa.” Bere a The Golden Age nsɛmma nhoma no bae abosome mmienu akyi no, anuanom maa bɛyɛ mpem ahannum, na nkurɔfo kraa 50,000.\nAsɛm bi a wɔato din “Ahenni Ho Asɛmpa” no puee July 1, 1920 Ɔwɛn-Aban no mu. Akyiri yi, A. H. Macmillan kaa ho asɛm sɛ “ɛno ne bere a edi kan a ahyehyɛde no hyɛɛ anuanom a wɔwɔ wiase nyinaa nkuran sɛ wɔnka asɛmpa no. Saa ara na yɛreyɛ no nnɛ.” Wɔhyɛɛ Kristofo a wɔasra wɔn nyinaa nkuran sɛ “wonni wiase nyinaa adanse sɛ ɔsoro ahenni no abɛn.” Ɛnnɛ, nnipa ɔpepem pii a wɔde nsi reka asɛmpa no abɛka Kristo nuanom no ho. Kristo nuanom na “wɔde adwuma no ahyɛ wɔn nsa,” na wɔretwɛn Mesia nniso a ɔhaw ne abɛbrɛsɛ biara nnim no.\n^ nky. 5 Hwɛ Jehovah’s Witnesses—Proclaimers of God’s Kingdom, ti 6, asɛmti “A Time of Testing [Sɔhwɛ Bere] (1914-1918).”\n^ nky. 9 Wɔsesaa The Golden Age no din yɛɛ no Consolation afe 1937, na afe 1946 no, wɔbɛfrɛɛ no Nyan!


Agya, Ɔba, ne Honhom Kronkron Ho Nokwasɛm - Yehowa Adansefo Intanɛt Dwumadibea\nSo Nea na Onyankopɔn Pɛ Ni?\nTI BIAKO Dɛn Ne Onyankopɔn Ho Nokwasɛm?\nTI ABIEN Bible—Nhoma a Efi Onyankopɔn Hɔ\nTI ABIƐSA Dɛn Nti na Onyankopɔn Bɔɔ Asase?\nTI ANAN Hena Ne Yesu Kristo?\nTI ANUM Agyede No—Onyankopɔn Akyɛde a Ɛsen Biara\nTI ASIA Ɛhe na Awufo Wɔ?\nTI ASON Anidaso Ankasa Wɔ Hɔ Ma W’adɔfo a Wɔawuwu No\nTI AWOTWE Dɛn Ne Onyankopɔn Ahenni?\nTI AKRON So Yɛte “Nna a Edi Akyiri” no Mu?\nTI DU Honhom Abɔde—Sɛnea Wɔn Nneyɛe Ka Yɛn\nTI DUBIAKO Dɛn Nti na Onyankopɔn Ma Amanehunu Ho Kwan?\nTI DUMIEN W’abrabɔ a Wobɛma Asɔ Onyankopɔn Ani\nTI DUMIƐNSA Onyankopɔn Adwene a Yebenya Wɔ Nkwa Ho\nTI DUNAN Sɛnea Wobɛma W’abusua Asetra Ayɛ Anigye\nTI DUNUM Ɔsom a Ɛsɔ Onyankopɔn Ani\nTI DUNSIA Fa Wo Ho Hyɛ Nokware Som Mu\nTI DUNSON Bɛn Onyankopɔn Wɔ Mpaebɔ Mu\nTI DUNWƆTWE Asubɔ ne Wo ne Onyankopɔn Ntam Abusuabɔ\nTI DUNKRON Fa Wo Ho Sie Onyankopɔn Dɔ Mu\nNKEKAHO Onyankopɔn Din—Sɛnea Wɔde Di Dwuma ne Nea Ɛkyerɛ\nNKEKAHO Sɛnea Daniel Nkɔmhyɛ no Kaa Mesia no Mmae Ho Asɛm Siei\nNKEKAHO Yesu Kristo—Mesia a Wɔhyɛɛ Ne Ho Bɔ No\nNKEKAHO Agya, Ɔba, ne Honhom Kronkron Ho Nokwasɛm\nNKEKAHO Nea Enti a Nokware Kristofo Mfa Mmeamudua Nni Dwuma Wɔ Ɔsom Mu\nNKEKAHO Awurade Anwummeduan—Afahyɛ a Ɛhyɛ Onyankopɔn Anuonyam\nNKEKAHO “Ɔkra” ne “Honhom”—Dɛn na Saa Nsɛmfua Yi Kyerɛ Ankasa?\nNKEKAHO Dɛn ne Sheol ne Hades?\nNKEKAHO Atemmu Da—Ɛyɛ Dɛn?\nNKEKAHO 1914—Afe Titiriw Wɔ Bible Nkɔmhyɛ Mu\nNKEKAHO Hena ne Ɔbɔfo Panyin Mikael?\nNKEKAHO “Babilon Kɛse” no a Wubehu\nNKEKAHO So Wɔwoo Yesu December Mu?\nNKEKAHO So Ɛsɛ sɛ Yedi Afahyɛ Ahorow?\nKENKAN WƆ Acholi Afrikaans Albanian Amharic Arabic Armenian Assamese Ateso Australian Sign Language Aymara Bambara Baoule Basque Bengali Bicol Bislama Bissau Guinean Creole Boulou British Sign Language Bulgarian Cakchiquel (Central) Cambodian Catalan Cebuano Chichewa Chilean Sign Language Chin (Hakha) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuukese Chuvash Cibemba Costa Rican Sign Language Croatian Czech Dangme Danish Drehu Dutch Ecuadorian Sign Language Efik English Estonian Ewe Faroese Fijian Filipino Sign Language Finnish Finnish Sign Language French French Sign Language Ga Galician Garifuna Georgian German German Sign Language Greek Greenlandic Guarani Gujarati Gun Guna Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Hungarian Sign Language Iban Ibanag Icelandic Igbo Iloko Indonesian Isoko Italian Japanese Japanese Sign Language Jula Kabyle Kalenjin Kannada Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kongo Konkani (Roman) Korean Korean Sign Language Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Laotian Latvian Lhukonzo Lingala Lithuanian Low German Luganda Lugbara Lunda Luo Luvale Macedonian Malagasy Malay Malayalam Maltese Mam Mapudungun Marathi Marshallese Mauritian Creole Maya Mazatec (Huautla) Mende Mexican Sign Language Mingrelian Miskito Mixe Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Nepali Ngabere Ngangela Niuean Norwegian Nuer Nyaneka Nyungwe Nzema Oromo Ossetian Otetela Otomi (Mezquital Valley) Palauan Pangasinan Papiamento (Aruba) Papiamento (Curaçao) Paraguayan Sign Language Persian Peruvian Sign Language Polish Polish Sign Language Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Rarotongan Romanian Rotuman Runyankore Russian Russian Sign Language Rutoro Samoan Sango Saramaccan Sepedi Serbian Serbian (Roman) Sesotho (Lesotho) Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swati Swedish Tagalog Tahitian Tajiki Tamil Tandroy Tankarana Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Tswana Turkish Turkmen Turkmen (Cyrillic) Tuvaluan Tuvinian Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Uruund Uzbek Uzbek (Roman) Valencian Venda Venezuelan Sign Language Vezo Vietnamese Wallisian Waray-Waray Wayuunaiki Welsh Wolaita Wolof Xhosa Yapese Yoruba Zande Zapotec (Isthmus) Zapotec (Lachiguiri) Zimbabwe Sign Language Zulu\nAgya, Ɔba, ne Honhom Kronkron Ho Nokwasɛm\nNNIPA a wogye Baasakoro nkyerɛkyerɛ no di ka sɛ baasa na wɔbom yɛ Onyankopɔn—Agya, Ɔba, ne Honhom Kronkron. Wɔkyerɛ sɛ baasa yi mu biara ne afoforo a aka no tumi yɛ pɛ, na wɔn mu biara nni mfiase. Enti, sɛnea Baasakoro nkyerɛkyerɛ kyerɛ no, Agya no yɛ Onyankopɔn, Ɔba no yɛ Onyankopɔn, na Honhom Kronkron no nso yɛ Onyankopɔn, nanso Onyankopɔn biako pɛ na ɔwɔ hɔ.\nNnipa pii a wogye Baasakoro di no gye tom sɛ wontumi nkyerɛkyerɛ saa nkyerɛkyerɛ yi mu. Nanso, wosusuw sɛ ɛyɛ Bible nkyerɛkyerɛ. Ɛsɛ sɛ yɛhyɛ no nsow sɛ, asɛmfua “Baasakoro” no mpue wɔ Bible mu baabiara. Na so Baasakoro ho adwene bi wɔ Bible mu? Nea ɛbɛyɛ na yɛabua saa asɛm yi no, ma yensusuw kyerɛwsɛm bi a wɔn a wogye Baasakoro nkyerɛkyerɛ tom no taa twe adwene si so de gyina nkyerɛkyerɛ a ɛte saa akyi no ho nhwɛ.\n“NA ASƐM NO YƐ ONYANKOPƆN”\nYohane 1:1 ka sɛ: “Mfiase no na Asɛm no wɔ hɔ, na Asɛm no ne Nyankopɔn na ɛwɔ hɔ, na Asɛm no yɛ Onyankopɔn.” (Twi Bible, Akuapem) Akyiri yi, wɔ saa ti no ara mu no, ɔsomafo Yohane daa no adi pefee sɛ “Asɛm no” ne Yesu. (Yohane 1:14) Nanso, esiane sɛ wɔfrɛ Asɛm no Onyankopɔn nti, ebinom ka sɛ, ɛsɛ sɛ Ɔba no ne Agya no nyinaa yɛ Onyankopɔn koro.\nKae sɛ wodii kan kyerɛw Bible no fã yi wɔ Hela kasa mu. Akyiri yi na nsɛm asekyerɛfo kyerɛɛ ase fii Hela kasa mu kɔɔ kasa afoforo mu. Nanso, Bible asekyerɛfo dodow bi anka sɛ “na Asɛm no yɛ Onyankopɔn.” Dɛn ntia? Saa asekyerɛfo no nam Hela a wɔde kyerɛw Bible no ho nimdeɛ a na wɔwɔ so begye toom sɛ ɛnsɛ sɛ wɔkyerɛ asɛm a wɔakyerɛ ase “na Asɛm no yɛ Onyankopɔn” no ase wɔ saa kwan no so. Na anka ɛsɛ sɛ wɔkyerɛ ase dɛn? Nhwɛso kakra ni: “Ná Logos [Asɛm] no yɛ ɔsoroni.” ( A New Translation of the Bible ) “Ná Asɛm no yɛ onyame bi.” ( The New Testament in an Improved Version ) “Ná Asɛm no ne Onyankopɔn na ɛwɔ hɔ, na na ɔyɛ Onyankopɔn sɛso.” ( The Translator’s New Testament ) Sɛnea saa nkyerɛase yi kyerɛ no, Asɛm no nyɛ Onyankopɔn ankasa.* Mmom no, esiane dibea a ɛkorɔn a Asɛm no wɔ wɔ Yehowa abɔde mu nti wɔfrɛ no “onyame.” Ɛha no asɛm “onyame” no kyerɛ “otumfoɔ.”\nYƐ NHWEHWƐMU KƆ AKYIRI\nNnipa dodow no ara na wonnim Hela kasa a wɔde kyerɛw Bible no. Enti wobɛyɛ dɛn atumi ahu nea na ɔsomafo Yohane kyerɛ ankasa? Susuw nhwɛso yi ho hwɛ: Fa no sɛ sukuu kyerɛkyerɛfo bi kyerɛkyerɛ sɛnea wobu akontaa bi mu kyerɛ ne sukuufo. Ɛno akyi no, sukuufo no adwene nhyia wɔ nkyerɛkyerɛmu a ɔkyerɛkyerɛfo no de ma no ho. Sukuufo no bɛyɛ dɛn ate ade a wɔresua no ase yiye? Wobetumi abisa ɔkyerɛkyerɛfo no ma wakyerɛkyerɛ mu akɔ akyiri. Akyinnye biara nni ho sɛ, nkyerɛkyerɛmu foforo a wobenya aka ho no bɛboa wɔn ma wɔate ade a wɔresua no ase yiye. Saa ara na sɛ wopɛ sɛ wote Yohane 1:1 ase a, wubetumi ahwehwɛ Yesu dibea ho nsɛm pii wɔ Yohane Asɛmpa no mu. Asɛm yi ho ade pii a wubesua no bɛboa wo ma woahu emu nokwasɛm.\nSɛ nhwɛso no, susuw nea Yohane san kyerɛwee wɔ ti 1, nkyekyɛm 18 [Twi Bible, Akuapem] no ho hwɛ: “Obi nhuu [Ade Nyinaa So Tumfoɔ] Nyankopɔn pɛn.” Nanso, nnipa ahu Yesu, Ɔba no pɛn, efisɛ Yohane ka sɛ: “Asɛm no [Yesu] bɛyɛɛ ɔhonam, na ɔbɛtraa yɛn mu, na yehuu n’anuonyam.” (Yohane 1:14, Twi Bible, Akuapem) Ɛnde, ɛbɛyɛ dɛn na Ɔba no betumi ayɛ Ade Nyinaa So Tumfoɔ Nyankopɔn no fã bi? Yohane ka nso sɛ, ná Asɛm no “ne Nyankopɔn na ɛwɔ hɔ.” Ɛnde ɛbɛyɛ dɛn na yebetumi aka sɛ obi ne obi wɔ hɔ na bere koro no ara yɛasan aka sɛ ɔyɛ onipa koro no ara? Afei nso, sɛnea wɔayɛ ho kyerɛwtohɔ wɔ Yohane 17:3 no, Yesu maa emu daa hɔ pefee sɛ ɛsono ɔno ɛnna ɛsono ne soro Agya no. Ɔfrɛɛ N’agya “nokware Nyankopɔn koro pɛ no.” Na ɛrekɔ Yohane Asɛmpa no awiei no, Yohane bɔɔ asɛm no mua sɛ: “Wɔakyerɛw eyinom ato hɔ na moagye adi sɛ Yesu ne Kristo, Onyankopɔn Ba no.” (Yohane 20:31) Hyɛ no nsow sɛ wɔfrɛɛ Yesu, Onyankopɔn Ba, na ɛnyɛ Onyankopɔn. Saa nsɛm foforo yi a ɛwɔ Yohane Asɛmpa no mu yi ma yehu sɛnea ɛsɛ sɛ yɛte Yohane 1:1 no ase. Yesu, Asɛm no, yɛ “onyame” a ɛkyerɛ sɛ, ɔwɔ dibea a ɛkorɔn, nanso ne dibea nnu Ade Nyinaa So Tumfoɔ Nyankopɔn no de.\nHWEHWƐ NKYERƐKYERƐMU A ƐFOA DEDAW NO SO\nSusuw sukuu kyerɛkyerɛfo no ne sukuufo no asɛm no ho bio hwɛ. Fa no sɛ sukuufo no bi adwenem da so yɛ wɔn nãã bere mpo a ɔkyerɛkyerɛfo no de nkyerɛkyerɛmu a ɛkɔ akyiri ama wɔn no. Dɛn na sukuufo no betumi ayɛ? Wobetumi akɔ ɔkyerɛkyerɛfo foforo nkyɛn akogye ade koro no ara ho nkyerɛkyerɛmu foforo. Sɛ ɔkyerɛkyerɛfo a ɔto so abien no foa nea odi kan no nkyerɛkyerɛmu no so a, ebia sukuufo a wɔntee ase no mu dodow no ara adwenem a ayɛ wɔn nãã no befi hɔ. Saa ara na sɛ w’adwene nsi wo pi wɔ nea na Bible kyerɛwfo Yohane reka afa abusuabɔ ankasa a ɛda Yesu ne Ade Nyinaa So Tumfoɔ Nyankopɔn ntam ho a, wubetumi adan akɔ Bible kyerɛwfo foforo nkyɛn akɔhwehwɛ nkyerɛkyerɛmu foforo. Sɛ nhwɛso no, susuw nea Mateo kyerɛwee no ho hwɛ. Ɔkyerɛwee sɛ, Yesu ka faa wiase yi awiei ho sɛ: “Ɛdefa saa da no ne dɔn no ho de obiara nnim, abɔfo a wɔwɔ soro ne Ɔba no mpo nnim, gye Agya no nko.” (Mateo 24:36) Ɔkwan bɛn so na saa asɛm no foa so sɛ Yesu nyɛ Ade Nyinaa So Tumfoɔ Nyankopɔn?\nYesu kae sɛ Agya no nim nneɛma pii sen Ɔba no. Nanso, sɛ Yesu yɛ Ade Nyinaa So Tumfoɔ no fã bi a anka ɔne N’agya nimdeɛ bɛyɛ pɛ. Enti, eyi kyerɛ sɛ Ɔba no ne Agya no ntumi nyɛ pɛ. Nanso, ebinom bɛka sɛ: ‘Ná Yesu wɔ nipasu abien. Ɛha yi na ɔrekasa sɛ onipa.’ Nanso, sɛ ɛte saa mpo a, honhom kronkron no nso ɛ? Sɛ ɛyɛ Onyankopɔn koro no ara fã te sɛ Agya no a, adɛn nti na Yesu anka sɛ honhom kronkron no nim nea Agya no nim?\nBere a wugu so resua Bible no, wubehu Bible mu nsɛm pii a ɛfa saa asɛm yi ho. Ɛma wuhu nokwasɛm a ɛfa Agya, Ɔba, ne honhom kronkron no ho yiye.—Dwom 90:2; Asomafo Nnwuma 7:55; Kolosefo 1:15.\n* Ase hɔ asɛm Sɛ wopɛ Yohane 1:1 ho nsɛm foforo a, hwɛ November 1, 2008, Borɔfo Ɔwɛn-Aban a Yehowa Adansefo atintim no kratafa 24-25.\n← Hwɛ ti a wɔtwe adwene si so no


Yoɛl 3 ASCB – Joel 3 KJV | Biblica\nYoɛl 3 ASCB – Joel 3 KJV\nAman No Atemmuo\nmede Yuda ne Yerusalem ahonyadeɛ bɛsane aba.\nna mede wɔn aba Yehosafat bɔnhwa mu.\nƐhɔ na mɛbu wɔn atɛn\nwɔ deɛ wɔyɛɛ mʼagyapadeɛ, a ɛyɛ Israelfoɔ ho,\nɛfiri sɛ wɔbɔɔ me nkurɔfoɔ hwetee aman so,\n3Wɔbɔɔ me nkurɔfoɔ so ntonto,\nWɔtɔn mmerantewaa de emu sika bɔɔ adwaman.\nWɔtɔn mmaayewa nso de gyee nsã,\n4“Ɛdeɛn na mowɔ tia me, Ao Tiro ne Sidon ne mo Filistia amantam nyinaa? Mopɛ sɛ motɔ me so awere anaa? Sɛ saa na ɛte deɛ a, monhwɛ yie. Mɛyɛ ntɛm, atua mo biribiara a moayɛ no so ka. 5Mofaa me dwetɛ ne me sikakɔkɔɔ ne mʼagyapadeɛ a ɛsom bo, na mosoa kɔguu mo abosonnan mu. 6Motontɔn nnipa a wɔte Yuda ne Yerusalem maa Helafoɔ3.6 Helafoɔ ne Foenikefoɔ dii dwa firi afe 800 A.W.A. sɛdeɛ ɛbɛyɛ a, wɔbɛfiri wɔn asase so akɔ akyirikyiri.\n7“Nanso, mɛsane de wɔn afiri baabi a mokɔtɔn wɔn no aba, na deɛ moayɛ no nyinaa, mɛtua mo so ka. 8Mɛtontɔn mo mmammarima ne mo mmammaa ama Yudafoɔ, na wɔn nso atɔn wɔn ama Arabfoɔ, ɔman a ɛwɔ akyirikyiri no.” Me, Awurade, na makasa.\n9Mo mpae mu nka yei wɔ aman so:\nMonsiesie mo ho mma ɔko!\nMomma mo mmarima akofoɔ no ntwe mpini, na wɔn mmɛko.\n10Momfa mo mfuntumdadeɛ no mmɔ akofena,\nna momfa mo nsɔsɔwa mmɔ mpea.\nMa deɛ wɔayɛ mmerɛ nka sɛ,\nmo mmɛboa mo ho ano wɔ hɔ.\nFa wʼakofoɔ bra, Ao Awurade!\n12“Wɔnkanyane aman no;\nwɔntu ntene nkɔ Yehosafat bɔnhwa no mu,\nɛfiri sɛ ɛhɔ na mɛtena\n13Monhwim kantankrankyi no,\nɛfiri sɛ otwa berɛ no aduru so.\nMommra, montiatia bobe no so,\nɛfiri sɛ nsakyiamena no ayɛ ma\nna ankorɛ no ayɛ ma abu so.\nSaa ara na wɔn amumuyɛ dɔɔso!”\nwɔ gyinasie subɔnhwa no mu!\nAwurade ɛda no abɛn\nwɔ gyinasie subɔnhwa no mu.\n15Owia ne ɔsrane bɛduru sum,\n16Awurade bɛbobɔ mu afiri Sion,\nne nne bɛgyegye afiri Yerusalem,\nasase ne ɔsoro bɛwoso.\nNanso, Awurade bɛyɛ dwanekɔbea ama ne nkurɔfoɔ,\nɔbɛyɛ abandenden ama Israelfoɔ.\nOnyankopɔn Nkurɔfoɔ Nhyira\n17“Afei, wobɛhunu sɛ, me Awurade, wo Onyankopɔn,\nmete Sion, me bepɔ kronkron so.\nna ananafoɔ rentu wɔn so sa bio.\n18“Saa ɛda no, nsã foforɔ bɛsɔne afiri mmepɔ no mu,\nna nufosuo atene wɔ nkokoɔ so;\nNsuo bɛba Yuda nsuwansuwa mu,\nna asutire bɛtue afiri Awurade efie,\nna agugu akasia subɔnhwa no so nsuo.\n19Nanso Misraim bɛdane amanfo,\nna Edom nso bɛyɛ anweatam,\nɛsiane awurukasɛm a wɔyɛ de tiaa nnipa a wɔwɔ Yuda enti.\nƐhɔ na wɔhwiee mogya a ɛnni fɔ guiɛ.\nna Yerusalem deɛ wɔbɛtena hɔ awoɔ ntoatoasoɔ nyinaa mu.\n21Na mogya afɔdie a memfa nkyɛeɛ no,\nNa me Awurade, mɛtena Sion!”\nASCB : Yoɛl 3


Bible Mu Nsɛm Nyinaa Gyina Hɔ Ma Biribi Kɛse a Ɛbɛba Daakye Anaa? | Adesua\nKENKAN WƆ Afrikaans Cambodian Dangme English Ewe French Ga Greenlandic Italian Kimbundu Kwangali Kwanyama Lingala Maltese Myanmar Nahuatl (Northern Puebla) Ndebele Ndonga Ngabere Nyaneka Nzema Portuguese Quechua (Ancash) Quechua (Ayacucho) Quechua (Cuzco) Sepedi Sesotho (Lesotho) Spanish Swati Tahitian Totonac Tsonga Tswana Twi Umbundu Venda Xhosa Zulu\nBere bi a atwam no na yɛtaa ka wɔ yɛn nwoma ahorow mu sɛ Bible mu nsɛm bi gyina hɔ ma biribi kɛse a ɛbɛba daakye. Nanso nnansa yi yɛntaa nka saa. Adɛn ntia?\nSeptember 15, 1950, Ɔwɛn-Aban no kyerɛkyerɛɛ mu sɛ, sɛ Bible ka onipa, asɛm, anaa ade bi ho asɛm a, ɛtɔ da bi a ɛgyina hɔ ma obi anaa biribi kɛse a ɛbɛba daakye. Bere bi a atwam no, na yɛn nwoma ahorow taa ka sɛ mmarima ne mmaa anokwafo te sɛ Debora, Elihu, Yefta, Hiob, Rahab, Rebeka, ne afoforo pii gyina hɔ ma Kristofo a wɔasra wɔn no anaa “nnipakuo kɛseɛ” no. (Adiyisɛm 7:9) Ɛho nhwɛso ni. Yɛkaa sɛ Yefta, Hiob, ne Rebeka gyina hɔ ma Kristofo a wɔasra wɔn no, ɛnna Debora ne Rahab nso gyina hɔ ma nnipakuw kɛse no. Nanso, nnansa yi yɛnyɛ saa ntotoho no bio. Adɛn ntia?\nƐGYINA HƆ MA BIRIBI\nTwam dwan a tete Israelfo de bɔɔ afɔre no gyina hɔ ma biribi.—Numeri 9:2\nADE NO ANKASA\nPaulo kaa sɛ Kristo ne “yɛn twam dwan.”—1 Korintofoɔ 5:7\nKyerɛwnsɛm no kyerɛkyerɛ sɛ nnipa bi a Bible ka wɔn ho asɛm no gyina hɔ ma obi anaa biribi kɛse a ɛbɛba daakye. Nhwɛso bi ni. Ɔsomafo Paulo kaa mmaa mmienu bi ho asɛm wɔ Galatifoɔ 4:21-31, na ɔkaa sɛ ‘wɔgyina hɔ ma biribi.’ Ɔbaa a ɔdi kan no ne Hagar, Abraham afenaa no. Paulo kaa sɛ Hagar gyina hɔ ma Israel man a na Mose Mmara aka wɔn afam Yehowa ho no. Ɔbaa a ɔto so mmienu no ne Sara, Abraham yere a na ɔyɛ “ɔdehyeɛ” no. Ná Sara gyina hɔ ma Onyankopɔn yere; ɛno ne Onyankopɔn ahyehyɛde no fã a ɛwɔ soro no. Paulo san kaa sɛ nneɛma pii di nsɛ wɔ Melkisedek a ɔyɛ ɔhene ne ɔsɔfo no ne Yesu ho. (Hebrifoɔ 6:20; 7:1-3) Bio, Paulo de odiyifo Yesaia ne ne mmabarima no totoo Yesu ne Kristofo a wɔasra wɔn no ho. (Hebrifoɔ 2:13, 14) Yehowa na ɔde honhom kaa Paulo ma ɔkyerɛw nsɛm yi nyinaa, enti yɛgye di sɛ Bible mu nsɛm a ɛgyina hɔ ma biribi no yɛ nokware.\nNanso sɛ Bible ka sɛ onipa bi gyina hɔ ma biribi mpo a, ɛnsɛ sɛ yɛnya adwene sɛ asɛm biara a ɛsii wɔ onipa no asetena mu no gyina hɔ ma biribi kɛse bi a ɛbɛba daakye. Ɛho nhwɛso ni. Paulo kaa sɛ Melkisedek gyina hɔ ma Yesu. Nanso, Paulo anka bere a Abraham dii ahemfo nnan so nkonim na Melkisedek de paanoo ne bobesa brɛɛ no no ho asɛm. Biribiara nni Bible mu a enti ɛsɛ sɛ yɛhwehwɛ sɛ saa asɛm no gyina hɔ ma biribi.—Genesis 14:1, 18.\nKristo wu akyi no, akyerɛwfo bi dii mfomso kɛse. Ɛrekame ayɛ sɛ wɔkyerɛe sɛ Bible mu asɛm biara gyina hɔ ma biribi. Nwoma bi ka Origen, Ambrose, ne Jerome nkyerɛkyerɛ ho asɛm sɛ: “Wɔhwehwɛɛ biribi a ɛgyina hɔ ma biribi wɔ asɛm biara a wɔaka wɔ Bible mu ho, na wɔnyaa bi. Ná wɔsusu sɛ asɛm ketewa biara anaa tebea biara mu no, nokwasɛm bi a ahintaw wom a ɛsɛ sɛ wɔhwehwɛ mu. . . . Agyenkwa a wɔanyan no no yii ne ho adi kyerɛɛ asuafo no anadwo bi a na wɔreyi mpataa. Nnipa binom susu sɛ mpataa 153 a na asuafo no ayi no gyina hɔ ma biribi!”—The International Standard Bible Encyclopaedia.\nƆkyerɛwfo foforo a ne din de Augustine a ofi Hippo kyerɛkyerɛɛ mu sɛ atoko paanoo nnum ne mpataa nketewa mmienu a Bible ka sɛ Yesu de maa mmarima 5,000 dii no gyina hɔ ma biribi. Ɔkaa sɛ atoko paanoo nnum no gyina hɔ ma Bible mu nwoma nnum a ɛdi kan no. Saa bere no na nkurɔfo susu sɛ awi (ayuo) yɛ papa sen atoko. Ná wɔrepɛ akyerɛ sɛ “Apam Foforo” no yɛ papa sen “Apam Dedaw” no. Afei nso, ɔkyerɛɛ mu sɛ mpataa mmienu no gyina hɔ ma ɔhene ne ɔsɔfo bi. Nwomanimfo foforo nso kyerɛkyerɛɛ Esau abakan a Yakob de ade kɔkɔɔ, anaa abom kyɛnsee mã tɔe no mu. Ɔkaa sɛ ɛgyina hɔ ma Yesu mogya kɔkɔɔ a ɔde tɔɔ ɔsoro anidaso maa adesamma no!\nSɛ ɛyɛ den ma wo sɛ wobɛgye saa nkyerɛkyerɛmu no atom a, ɛnde hu sɛ asɛm wɔ ho. Nnipa rentumi nhu Bible mu asɛm a ɛgyina hɔ ma biribi kɛse ne nea ɛnte saa. Enti, dɛn na ɛyɛ papa sɛ yɛyɛ? Sɛ Kyerɛwnsɛm no ka sɛ onipa bi, asɛm bi, anaa ade bi gyina hɔ ma biribi kɛse a ɛbɛba daakye a, yɛgye tom saa. Nanso, sɛ yɛnni Kyerɛwnsɛm mu nnyinaso biara a, ɛnsɛ sɛ yɛka sɛ Bible mu asɛm bi gyina hɔ ma biribi.\nƐnde, sɛ yɛkenkan Bible mu asɛm bi a, yɛbɛyɛ dɛn anya so mfaso? Ɔsomafo Paulo kyerɛwee sɛ: “Biribiara a wɔatwerɛ ato hɔ no, wɔatwerɛ ama yɛn nkyerɛkyerɛ, na yɛnam yɛn boasetɔ ne Twerɛnsɛm no mu awerɛkyekyerɛ so anya anidasoɔ.” (Romafoɔ 15:4) Ná Paulo rekyerɛw tete Kristofo a wɔasra wɔn no akyerɛ wɔn sɛnea wɔbɛtumi anya Bible mu nsɛm so mfaso. Nanso efi saa bere no, Kristofo nyinaa a “nnwan foforɔ” no ka ho, anya asuade a ɛwɔ Kyerɛwnsɛm no mu so mfaso.—Yohane 10:16; 2 Timoteo 3:1.\nEnti Bible mu nsɛm dodow no ara mfa Kristofo a wɔasra wɔn ne “nnwan foforɔ” no nkutoo ho. Saa ara nso na ɛmfa Kristofo a wɔtenaa ase bere pɔtee bi mu nko ara ho. Mmom, Onyankopɔn asomfo a wɔtenaa ase tete ne nnɛ nyinaa anya Bible mu nsɛm so mfaso. Sɛ yɛhwɛ Hiob sɛɛ a, amane a ohui no nnyina hɔ mma amanehunu a Kristofo a wɔasra wɔn no faa mu wɔ Wiase Ko I no mu nkutoo. Mmarima ne mmaa a wɔsom Onyankopɔn a wɔasra wɔn ne “nnwan foforo” no mufo pii ahu amane te sɛ Hiob, na wɔanya saa asɛm a wɔsuae no so mfaso. Wɔahu nea “Yehowa maa ɛfirii mu baeɛ, sɛ Yehowa wɔ ayamhyehyeɛ ne mmɔborɔhunu.”—Yakobo 5:11.\nƐnnɛ yɛhu mmaa mpanyimfo anokwafo a wɔte sɛ Debora wɔ yɛn asafo ahorow mu. Saa ara nso na yɛhu mmerante a wɔyɛ asafo mu mpanyimfo a wɔnim nyansa te sɛ Elihu. Yɛhu akwampaefo a wɔyɛ nsi na wɔwɔ akokoduru te sɛ Yefta. Yɛsan nso hu mmarima ne mmaa anokwafo a wɔwɔ abotare te sɛ Hiob. Yɛda Yehowa ase paa sɛ ɛnnɛ wama yɛanya “biribiara a wɔatwerɛ ato hɔ,” na yɛnam “Twerɛnsɛm no mu awerɛkyekyerɛ so anya anidasoɔ”!\nWei nti ɛnsɛ sɛ yɛhwehwɛ nea Bible mu asɛm biara gyina hɔ ma. Mmom, seesei yɛn nwoma ahorow twe adwene si nneɛma pa a yɛbɛtumi asua afi Kyerɛwnsɛm mu no so.\nNsɛmmisa a Efi Akenkanfo Hɔ—March 2015


Jehovah Adasefo—Hɛn Nhyiamu Etsitsir Ahorow | JW.ORG\nWɔkaa hɔn a wɔbaa nhyiamu no ase no nyinara dɛ wɔnkɔ do nda ahobrɛadze edzi, na wɔmma Jehovah no nsusui ntsim wɔ hɔn akoma mu.\nNhyiamu Ma Hɔn A Woewie Ɔweɔn-Aban Gilead Bible Skuul A Ɔtɔ Do 133 No\nNyimpa eduanan awɔtwe a wofifi wiadze n’afã ahorow nyina ewie abosoom enum skuul bi a wɔdze sũa Bible no kɔ ekyir. Kenkan nhyiamu a wɔyɛɛ maa hɔn no ho nsɛntsitsir.\nNhyiamu Ma Hɔn A Woewie Gilead A Ɔtɔ Do 136 Ho Nsɛntsitsir\nWɔ nhyiamu a wɔyɛɛ maa hɔn a woewie Gilead no ase no, wɔmaa ɔkasa ahorow, wobisabisaa hɔn a woruwie skuul no nsɛm, na wɔyɛɛ asɛnka mu osuahu ho ɔyɛkyerɛ ahorow.\nAfrenhyia Nhyiamu Ho Amandzɛɛbɔ—October 2013\nAber a wɔyɛɛ afrenhyia nhyiamu a ɔtɔ do 129 no, etsiefo a hɔn dodow bor ɔpepem 1.4 na wohyiahyiaa mu tsiee bi wɔ aman 31 do. Wɔ nhyiamu no ase no, woyii Borɔfo New World Translation of the Holy Scriptures fofor no edzi.\nHwɛ dɛm nhyiamu soronko yi a ɔyɛ enyigye a wotwae kɔr mbea 1,830 wɔ wiadze nyina no ho nsɛntsitsir.\nNhyiamu Ma Hɔn A Woewie Ɔweɔn-Aban Gilead Bible Skuul A Ɔtɔ Do 135 No\nNyimpa bɔbor 10,000 na wɔkɔr dɛm nhyiamu a ɔyɛ enyigye na ɔkã akoma a wɔyɛɛ no September 14, 2013 no bi. Hwɛ dwumadzi no mu nsɛntsitsir a ɔyɛ enyigye no.\nNhyiamu Ma Hɔn A Woewie Gilead A Ɔtɔ Do 135 Ho Nsɛntsitsir\nJehovah Adasefo dze dɛm Bible skuul yi tsetse hɔn asomfo a hɔnho akokwaa no ma hɔnho wea wɔ ɔsom edwuma no mu.\nNhyiamu Ma Hɔn A Woewie Gilead A Ɔtɔ Do 134 Ho Nsɛntsitsir\nMfe 70 nye yi na wɔdze dɛm skuul a ɔyɛ soronko yi atsetse asɛmpatserɛwfo. Hwɛ nhyiamu a wɔyɛe maa hɔn a wowiee skuul no ho nsɛntsitsir.\nNhyiamu Ma Hɔn A Woewie Ɔweɔn-Aban Gilead Bible Skuul A Ɔtɔ Do 134 No\nWɔyɛɛ nhyiamu March 9, 2013 maa hɔn a wowiee Ɔweɔn-Aban Gilead Bible Skuul a ɔtɔ do 134 no. Dwumadzi no twee adwen sii mfaso a skuul no dze aba no do, ofitsi aber a wɔtseew skuul no wɔ mfe 70 a abɛsen kɔ mu no.\nEbɛn nhyehyɛɛ na wɔdze guu akwan mu ma ɔmaa nyimpa bɔbor ɔpepem 1.4 a wofi aman 31 do kɔr dɛm ehyiadzi soronko yi bi?\nVideo Tsiabaa: Nsɛm A Wobisabisa—Gilead Skuul A Ɔtɔ Do 133\nHwɛ video a ɔfa nsɛm a wobisabisaa skuulfo a wɔkɔr Gilead a ɔtɔ do 133 no hɔn mu beenu ho.\nVideo Tsiabaa: Afrenhyia Nhyiamu Dwumadzi—October 2012\nNyimpa pii a wofi aman ahorow mu hyiaa mu wɔ afrenhyia nhyiamu a otsĩa 128 a Watch Tower Bible and Tract Society of Pennsylvania yɛe no ase.\nVideo Tsiabaa: Nhyiamu Dwumadzi—Gilead Skuul A Ɔtɔ Do 133\nHwɛ nhyiamu a ɔyɛ enyigye a wɔyɛe maa hɔn a woewie Gilead Skuul a ɔtɔ do 133 no mu nsɛntsitsir.\nEsuafo no wiee skuul no wɔ March 14, 2015. Wɔhyɛɛ hɔn a wɔbae no nyina nkuran dɛ wɔnkɔ do nsũa Jehovah Nyankopɔn ho adze na wonsũasua Jesus Christ no nhwɛdo no.\nNhyiamu Ma Hɔn A Woewie Gilead A Ɔtɔ Do 138 Ho Nsɛntsitsir\nWɔ nhyiamu yi ase no, wɔtoow Ahendzi ndwom afofor paa anan, na wosii dza ɔsɛ dɛ hɔn a woewie skuul no dze hɔn ntsetsee nye ho kwan ahorow no yɛ no do dua.\n2014 Amanaman Ntamu Ehyiadzi—Jehovah Adasefo Dzi Kan Hwehwɛ Nyankopɔn N’ahenman No\nHwɛ mbrɛ wiadze nyina enuanom bi behyia mu na wosũa Nyankopɔn n’Ahenman no ho adze.\nƆdɔ Kã Hɛn Bɔ Mu—Ehyiadzi Bi Wɔ Frankfurt, Germany\nNkorɔfo mpempem pii a ɔsosor hɔn amambra na wofifi aman ahorow do ebehyia mu wɔ asomdwee mu.\nAtlanta Gyee Jehovah Adasefo Fɛw Do\nAtlanta kurow mu hɔ mpanyimfo no gyee ehyiadzifo a wofifi aman ahorow bɔbor 28 do no fɛw do, baa ehyiadzi akɛse ebiasa bi a wɔyɛe wɔ July nye August 2014 mu no, na wɔkamfoo hɔn.\nOfitsi afe 1943 mu no, Gilead Skuul no atsetse hɔn a wɔwɔ ɔpɛ no ma woenyin wɔ hɔn nokwar nyimdzee a wɔwɔ wɔ Nyankopɔn mu no mu. Hwɛ nhyiamu a wɔyɛe aber a esuafo no wiee skuul no no mu nsɛntsitsir.\nAfrenhyia Nhyiamu Nsɛntsitsir—October 2014\nAhɔho mpempem pii baa Watch Tower Bible and Tract Society of Pennsylvania afrenhyia nhyiamu a ɔtɔ do 130 no ase. Hwɛ dɛm nhyiamu tsitsir yi a wɔdze dzii Ahendzi no a oedzi tum mfe 100 no afahyɛ no mu nsɛntsitsir.\nJehovah Adasefo Akwankyerɛ Kuw no mufo kɛseraa Russia nye Ukraine, na wɔhyɛɛ hɔn mfɛfo Adasefo a amanyɛsɛm mu basabasayɛ akã hɔn no dzen.